Adakah Pesakit Covid-19 Yang Kritikal Boleh Benar-Benar Sembuh?

Penulis harus mengakui dalam bersedih melihat ada kes-kes kematian yang terbaru dilaporkan akibat Covid-19, penulis turut berasa lega angka kematian di negara kita berada pada tahap peratusan yang rendah berbanding negara yang terjejas teruk.

Kisah-kisah individu yang terselamat dan kembali pulih daripada jangkitan wabak Covid-19 semakin kerap dikongsikan dalam siaran media negara kita. Wajah-wajah gembira yang dipaparkan menunjukkan wabak ini merupakan sesuatu yang mampu kita lawan.

Walaupun begitu, kisah-kisah tentang individu bekas pesakit wabak SARS pada tahun 2003 kerap menghantui penulis, kerana kesan jangka panjang jangkitan pada mereka sebenarnya agak sukar untuk ditangani.

Pernahkah anda tertanya-tanya, adakah wujud kesan kerosakan jangka panjang melibatkan pesakit Covid-19? Jika kes Covid-10 dan SARS 2003 serupa - kemungkinan itu ada.

Pada tahun 2003, seluruh dunia terpaksa berhadapan dengan wabak SARS - sejenis serangan virus novel yang belum pernah dilalui sebelum itu. Beberapa negara terjejas teruk dan sudah tentulah China, negara di mana jangkitan bermula menjadi salah satu negara paling terkesan.

Kesemua pesakit SARS termasuklah pesakit Covid-19, boleh dibahagikan kepada tiga kumpulan tahap jangkitan : sederhana (mild) di mana pesakit hanya mengalami simptom yang ringan dan tidak berisiko tinggi, kedua - kritikal dan berjaya pulih serta yang terakhir, kritikal dan membawa kepada kematian.

Bagi individu yang mempunyai tahap simptom kritikal dan bernasib baik dapat pulih, tahap jangkitan pada mereka serta kesan rawatan yang mereka terima, membawa kepada beberapa komplikasi besar. Hasil penelitian terhadap semua pesakit kritikal SARS yang selamat, terdapat 3 kesan jangka masa panjang yang akan berlaku pada pesakit bergantung kepada tahap jangkitan mereka.

Yang pertama sudah pastilah pada tahap kesihatan mental. Kajian menunjukkan 50% daripada kesemua pesakit SARS yang pulih menampakkan kesan trauma kebimbangan dan 20% lagi menampakkan petanda mereka senantiasa hidup dalam ketakutan selepas itu.

Ramai bekas pesakit SARS tidak mampu meneruskan hidup seperti biasa disebabkan oleh kesan ubat-ubatan yang perlu mereka ambil, menyebabkan mereka mengalami masalah hilang ingatan, tidak boleh fokus dan menghadapi kemurungan.

Sudah direkodkan beberapa kali cubaan membunuh diri berlaku melibatkan bekas pesakit SARS yang pulih, tetapi gagal mengembalikan hidup seperti sebelumnya. Selain kesan ubatan itu sendiri, situasi ini diburukkan lagi oleh beberapa faktor antaranya masalah kewangan, hilang pekerjaan atau mula disisihkan masyarakat.

Bagi majoriti bekas pesakit SARS 2003 di China, kesan ubat-ubatan berbentuk steroid yang mereka ambil  menyebabkan wujud kondisi yang dinamakan dalam bidang perubatan sebagai osteonecrosis.

Osteonecrosis merupakan keadaan di mana berlakunya kekurangan bekalan darah ke dalam tulang, sehingga mampu menyebabkan trauma pada bahagian yang terjejas.

Bekas pesakit SARS berhadapan dengan keadaan yang digelarkan sebagai 'femoral head avascular necrosis' atau AVN di mana tulang pinggul mereka mengalami masalah - sehingga ada yang perlu menjalani pembedahan bagi membaiki tulang tersebut.

Kajian yang dilaporkan pada tahun 2020 melibatkan pesakit jangkitan tahun 2003, menunjukkan kesan pereputan tulang itu akan berkurangan secara sendiri dalam tempoh 2 tahun terawal bagi majoriti pesakit namun masih lagi terkesan walaupun selepas 10 tahun pengambilan steroid.

Individu yang terjejas teruk akibat AVN dianggarkan peratusannya seramai 17.5% daripada kesemua bekas pesakit SARS. Mereka akan mengalami masalah pergerakan terhad di bahagian pinggul serta mula mengalami masalah arthritis.

Dalam sesetengah kes, hanya selepas 15 tahun barulah kesan itu akan mula beransur-ansur hilang.

Bagi bekas pesakit SARS yang dilaporkan sembuh daripada jangkitan, selain daripada AVN yang disebabkan oleh kesan ubat-ubatan - pesakit juga berisiko mempunyai keadaan kerosakan pada paru-paru yang diistilahkan sebagai 'induced pulmonary fibrosis' atau 'fibrosis pulmonari teraruh'; khasnya bekas pesakit yang sudah berusia lanjut 70 tahun ke atas.

Ini disebabkan oleh kesan jangkitan virus SARS itu sendiri yang menyerang paru-paru. Kebanyakan kes berlakunya fibrosis pada bekas pesakit SARS, melibatkan pesakit yang mengalami jangkitan 6 ke 8 minggu pada tahap kritikal sebelum tubuh mula melalui fasa penyembuhan.

Dalam fasa terakhir jangkitan virus, tisu-tisu pulmonari darah akan bertukar menjadi tisu-tisu fibrotic (tisu yang mempunyai kesan parut) serta menyebabkan pembentukan lebihan kolagen dalam paru-paru. Ini menyebabkan wujud kondisi dalam dinding paru-paru khasnya kawasan alveoli yang tidak lagi sekata kerataan dindingnya.

Kajian yang dijalankan melibatkan 97 orang bekas pesakit SARS di Hong Kong pada tahun 2005 menunjukkan 27.8% pesakit mempunyai masalah pada bahagian paru-paru, sama ada dalam bentuk lebih ringan ataupun pada tahap fibrosis.

Bekas pesakit SARS akan berhadapan dengan situasi ini dalam tahap tertinggi selama 6 bulan pertama mereka menjalani rawatan susulan, sebelum keadaan paru-paru mereka akan menjadi lebih baik dalam 2 tahun selepas itu.

Apa yang melegakan, peluang untuk bekas pesakit yang mengalami kondisi fibrosis untuk sembuh agak tinggi.

63% dilaporkan sembuh sepenuhnya, 34% mengalami penurunan pada tahap kemampuan paru-paru yang tidak berbahaya dan hanya 3% mengalami masalah pernafasan yang bersifat kekal selepas 15 tahun dijangkiti virus SARS.

Gambaran awal yang telah diketahui tentang kesan SARS yang terjadi pada tahun 2003 banyak membantu kita mengenalpasti kesan jangka panjang Covid-19 yang sedang melanda.

Petunjuk awal setakat ini memberikan kita idea yang agak menakutkan kita; walaupun virus SARS-CoV-1 penyebab SARS 2003 dan SARS-CoV-2 penyebab Covid-19 datang daripada jenis virus yang hampir serupa - kesan virus Covid-19 diramal agak berbeza kerosakannya pada tubuh bekas pesakitnya.

Seandainya SARS menyebabkan fibrosis, AVN dan masalah mental pada pesakitnya - Covid-19 setakat ini dikatakan turut sama mampu mengakibatkan ketiga-tiganya dengan tambahan beberapa kerosakan baru yang berbeza.

Untuk menghuraikan isu itu, kita huraikan dalam artikel lain pula ya? Tak cukup satu perenggan untuk menceritakan semuanya.

Long-term bone and lung consequences associated with hospital-acquired severe acute respiratory syndrome: a 15-year follow-up from a prospective cohort study101


Mesin Ajaib Thermomix TM6: Kelebihan Dan Kekurangan Yang Anda Perlu Tahu

Nama "Thermomix" kini sedang menjadi bualan hangat di laman sosial terutamanya di Facebook oleh para isteri dan sekaligus menjadi satu mimpi ngeri bagi si suami.

Ini kerana mesin ajaib ini dikatakan dapat memudahkan kerja-kerja di dapur tetapi hanya mereka yang lebih daripada berkemampuan sahaja yang dapat memilikinya.

Perlu diketahui bahawa Thermomix mempunyai beberapa model dan yang terbaru adalah TM6 yang kini semakin mendapat perhatian di Malaysia.

Adalah tidak mengejutkan mengapa mesin inovatif ini mendapat tumpuan dan permintaan, lebih-lebih lagi bagi mereka yang terlalu sibuk dengan urusan lain dan tidak mempunyai masa untuk memasak.

Dipasarkan sebagai mesin yang akan menggabungkan kesemua peralatan memasak menjadi satu peranti tunggal, secara teorinya Thermomix dapat menjimatkan pembelian alatan memasak yang lain serta dapat menjimatkan ruang di dapur anda.

Mesin ajaib ini bukan sahaja mampu memasak, ia juga boleh mengisar, mengukus, memotong, menguli, menimbang dan banyak lagi fungsi berguna yang lain.

Tak dapat dinafikan bahawa Thermomix adalah sebuah mesin yang sangat berkualiti, namun kesemua ini datang dengan harga yang boleh membuatkan anda hanya mampu bermimpi sahaja.

Thermomix adalah perkakas dapur keluaran Kumpulan Korporat Vorwerk, sebuah kumpulan korporat antarabangsa yang berpangkalan di Wuppertal, Jerman.

Perniagaan utama kumpulan yang ditubuhkan pada tahun 1883 ini adalah pengedaran pelbagai produk secara langsung seperti perkakas rumah, dapur pasang dan juga kosmetik.

Nama Thermomix adalah hasil gabungan "thermo" yang bermaksud pemanasan dan juga "mix" (mixing) iaitu pencampuran.

Model Thermomix pertama dikeluarkan pada tahun 1961 dan kini mempunyai 10 model secara keseluruhan, iaitu:

Mereka yang tidak menyukai Thermy (nama manja Thermomix) akan mengatakan bahawa harganya yang melebihi RM7,000 untuk mesin sekecil ini adalah sangat tidak berbaloi.

Walaupun anda boleh membayar secara ansuran, namun anda tetapi akan membayar dengan harga yang tinggi yang mungkin tidak digunakan dengan kerap selepas membelinya.

Selain daripada kerosakan produk yang biasa berlaku terhadap Thermomix (sentiasa terdapat sebilangan kecil pembeli yang menerima Thermomix yang rosak), ramai yang merungut dengan mengatakan bahawa mesin ini memusnahkan rasa nikmat dan keseronokan memasak.

Pengeluar Thermomix mengatakan bahawa dengan menghasilkan makanan daripada bahan mentah, seperti roti, tepung dan yogurt, anda akan menjimatkan wang secara automatik. Malah, dengan penilaian kecekapan tenaga yang dimiliki oleh mesin ini dikatakan dapat menjimatkan kos elektrik anda.

Jadi, betapa mudahnya untuk menggunakan Thermomix dan bagaimana anda boleh menjadi "tukang masak terbaik" dalam keluarga anda?

Hakikat bahawa Thermomix yang sangat mahal ini mempunyai perunding sendiri membuktikan betapa rumitnya mesin ini.

Perunding tersebut akan datang ke rumah anda untuk membantu anda memasang dan mencuba berjuta-juta resipi daripada buku memasak yang mereka sediakan.

Dengan keupayaan mesin yang kelihatan seperti tiada had, mungkin ramai di antara kita yang akan terkesima.

Mereka yang tidak bersetuju dengan mesin ini juga menyatakan bahawa Thermy menghasilkan makanan yang "kurang rasa".

Dan bagi penyokong Thermy, hakikat bahawa mereka dapat menyediakan makanan yang sedap dan sihat untuk keluarga dengan hanya mencampakkan semua bahan-bahan ke dalamnya lalu menekan butang "mula" membuatkan mereka terjerumus dalam dunia Thermomix.

Thermomix mendakwa menggabungkan fungsi 12 peralatan yang berbeza dalam satu mesin iaitu menimbang, mencampurkan, memotong, mengisar, menguli, mengadun, mengukus, memasak, memukul, pemanasan tepat, mengacau dan mengemulsi.

Dan dengan menjadi pengganti kebanyakan alatan memasak, mesin ini membuatkan dapur anda kelihatan lebih kemas kerana kurang menggunakan peralatan konvensional.

Dengan memiliki Thermomix, resipi-resipi yang anda tak pernah dengar sebelum ini kerana kelihatan seperti terlalu sukar untuk dihasilkan kini bertukar menjadi mudah dan seronok.

Di dalamnya terdapat lebih daripada 55,000 resipi dari seluruh dunia, hanya di hujung jari.

Masakan-masakan yang mana sebelum ini mengambil masa berjam-jam untuk dihasilkan dapat dihasilkan dengan hanya menekan beberapa butang sahaja.

Selain itu ia juga mempunyai fungsi "self-cleaning" di mana anda tidak perlu mencucinya.

Mesin ini juga mendorong pemakanan yang sihat kerana ia menggalakkan anda memasak dengan bahan-bahan sebenar.

Anda boleh meninggalkan Thermomix untuk memasak pelbagai jenis resipi dan ia akan menunggu anda kembali tanpa membuatkan makanan anda hangus, ini memudahkan kerja jika anda mempunyai anak kecil yang perlu diuruskan.

Malah, anda boleh menyediakan makanan dengan hanya menggunakan satu mangkuk pengadun yang disediakan, jadi anda tidak perlu membasuh pinggan atau mangkuk tambahan.

Tak cukup dengan itu, Thermomix sangat bagus untuk orang yang mengalami alahan atau intoleransi makanan kerana anda boleh menggantikan bahan-bahan dan mencipta alternatif anda sendiri.

Walaupun Thermomix adalah peralatan dapur yang sangat menakjubkan, namun ia tidak mampu melakukan segala-galanya.

Seperti yang anda tahu, harga mesin ini dilihatkan sebagai tak masuk akal bagi sesetengah orang dan hanya mampu menjadi angan-angan bagi mereka yang kurang berkemampuan.

Jika anda terlalu bergantung kepada mesin ini, anda akan mengalami kesukaran sekiranya berlaku gangguan elektrik di mana Thermomix hanya menjadi "besi buruk".

Selain itu, harganya yang mahal tidak mampu menjanjikan Thermomix dapat digunakan mana-mana lokasi yang tidak mempunyai soket elektrik.

Antara perkara-perkara yang tidak mampu dilakukan oleh mesin ini termasuklah:

Pada tahun 2014, Vorwerk dianugerahkan "Anugerah Shonky" yang sangat penting oleh advokat pengguna Australia iaitu CHOICE, bagi "pelancaran model barunya yang tidak boleh diharap".

Pada tahun 2016, model TM5 dinilai dengan 4 daripada 5 bintang oleh C|Net dan menerima ulasan positif dari Wired.

Terdapat beberapa kisah tentang mesin ini yang "meletup" dan melecurkan pengguna dengan cecair panas.

Pada Oktober 2014, model kontroversi Thermomix iaitu TM31 yang ditarik balik pada tahun 2014 berikutan 14 kes pengguna yang melecur akibat cecair panas yang "tercampak keluar" kerana kerosakan produk. (Rujukan).

Organisasi pengguna Australia itu kemudiannya meminta Suruhanjaya Persaingan dan Pengguna Australia (ACCC) untuk melakukan penyiasatan.

Pada Jun 2017, ACCC memulakan prosiding pengadilan terhadap pengedar Thermomix Australia, dengan tuduhan bahawa ia melanggar Undang-undang Pengguna Australia, tidak mematuhi syarat pelaporan mandatori untuk kecederaan, meminta pengguna menandatangani perjanjian tanpa pendedahan, serta membuat pernyataan palsu dan mengelirukan tentang penarikan semula produk pada tahun 2014.

CHOICE memberitahu Australian Broadcasting Corporation (ABC) bahawa mereka mengenal pasti 87 kes di mana pengguna Thermomix melecur.

Pada April 2018, Thermomix Australia telah didenda RM19.9 juta kerana dengan sengaja menjual peralatan dapur yang berpotensi mencederakan pengguna, berbohong mengenai keselamatan produknya, dan enggan membuat pembayaran balik.

Jawapan kepada persoalan sama ada berbaloi atau tidak untuk membeli mesin ajaib ini terletak kepada diri anda sendiri.

Sehebat mana pun mesin ini, ia tidak bermakna jika anda tidak mampu membelinya dan ini merupakan perkara pertama yang menjadi penentu kepada seseorang itu untuk membelinya atau tidak.

Secara praktikalnya, lebih ramai orang akan melihat kepada harga berbanding dengan fungsi.

Kedua dan jika anda mampu, adalah berbaloi untuk memiliki mesin ini jika anda seorang yang sibuk dan tidak sempat memasak, namun ingin menyediakan hidangan-hidangan yang enak serta sihat untuk keluarga tersayang.

Dengan kehebatan Thermomix yang dinyatakan di atas, anda tidak lagi perlu bersusah-payah mengerah tenaga untuk memasak selepas pulang ke rumah dalam keadaan letih. Namun perlu diingat, jika anda malas, tiada mesin yang dapat membantu anda.

Ini kerana walupun Thermomix memudahkan kerja anda, anda tetap perlu membeli barang dapur dan menyediakan bahan-bahan (seperti nyahbeku ayam atau daging) sebelum memasak. Jika anda seorang yang malas, memiliki mesin ini adalah sia-sia.

Jika anda seorang yang rajin, anda sama sekali tidak memerlukan mesin yang mampu meragut nyawa dompet anda ini.

Seterusnya, jika anda melihat aktiviti memasak sebagai satu terapi yang dapat membuatkan anda relaks, atau memasak adalah hobi anda, maka mesin ini tidak berbaloi untuk dimiliki kerana anda tidak lagi akan merasainya.

Para suami mungkin tidak lagi dapat menikmati "air tangan" isteri dan masa yang diluangkan bersama-sama di dapur juga semakin kurang.

Jadi, semuanya berbalik kepada keperluan dan kemampuan anda sendiri. Pilihlah dengan bijak, jangan beli hanya nak ikut trend atau bergaya, tetapi akhirnya Thermomix anda berhabuk dan tak berasap!

Dan jika anda memiliki Thermomix, mungkin anda perlu memasang rantai padanya kerana ia mungkin benda pertama yang akan dicuri jika rumah anda dipecah masuk!


5 Cerita Tentang Sifat Unik Manusia Semasa Musim Wabak Covid-19

Hidup dalam kurungan sedikit sebanyak mampu menyebabkan perangai manusia berubah, sama ada menjadi lebih positif atau malang, menjadi lebih buruk.

Ada yang menggunakan tempoh kawalan ini bagi menceriakan kita dan ada yang menjadikan waktu ini, sebagai waktu di mana perangai mereka nampak taring sebenarnya. Wujud bermacam jenis perangai manusia yang aneh, pelik dan ganjil boleh berlaku disebabkan perubahan yang sedang kita alami.

Berikut adalah lima kisah lucu, tragik dan mampu membuatkan kita menggelengkan kepala - yang dapat kami kongsikan kepada anda agar membantu anda menempuh hari-hari mendatang.

Undang-undang kawalan pergerakan di Sepanyol sangat ketat, tetapi kelonggaran diberikan kepada mana-mana tuan punya pemilik haiwan peliharaan anjing - untuk membawa haiwan itu berjalan di luar.

Oleh kerana itu, anjing mula menjadi 'jalan keluar' bagi sesetengah orang untuk bersiar-siar - sehinggakan perkhidmatan menyewa anjing juga mula ditawarkan di negara itu.

Terdesak atau mungkin sengaja nak cari pasal, beberapa orang individu cuba mengambil kesempatan atas kebenaran itu dengan lebih mendalam. Ada pihak yang ditangkap cuba membawa kambing, ayam dan juga ketam berjalan keluar.

Ada juga seorang lelaki ditangkap kerana cuba membawa patung anak anjing berjalan.

Bagi sekumpulan pelancong melibatkan warga Mexico, Australia dan Austria, mereka tersilap langkah selepas ditangkap mencabar perintah kawalan pergerakan di India. Kesemuanya pada ketika ditahan, sedang bersiar-siar di Rishikesh - salah sebuah destinasi pelancongan popular di negara tersebut.

Selepas rayuan mereka diterima anggota polis yang bertugas, kumpulan pelancong itu diminta menulis 'I did not follow the rules of lockdown. I am very sorry' di atas kertas sebanyak 500 kali.

Kesemua pelancong berjaya menamatkan hukuman yang dikenakan ke atas mereka, berjaya menyerahkan dokumen tulisan itu sebagai bukti. Dalam video yang tersebar, sambil hukuman dijalankan - petugas polis yang melakukan tangkapan turut sama memberikan ceramah panjang pada kesemua pesalah.

Takut ramai orang seakan enggan memberikan kerjasama serta tidak takut untuk menjalankan kawalan pergerakan yang sepatutnya - sekumpulan anak muda di Jawa, Indonesia mengambil langkah menyamar sebagai hantu bungkus bagi menakutkan individu yang masih keras kepala.

Pada mulanya taktik itu menjadi, namun selepas kisah operasi 'hantu' ini mula tular - penduduk setempat mula memberanikan diri keluar rumah bagi menangkap gerakan hantu-hantu ini pula.

Operasi menggunakan taktik hantu itu yang dicadangkan oleh ketua kampung di situ dengan bantuan anak muda mendapat sambutan yang baik masyarakat setempat, bagi menyebarkan kesedaran kerana Indonesia belum menjalankan perintah kawalan ke atas seluruh negara mereka.

Dalam sebuah siaran langsung menerusi aplikasi Facebook Live, sekumpulan sukarelawan penguatkuasaan tempatan menangkap 3 orang individu transgender yang didapati melanggar arahan kawalan kerajaan.

Kesemua warga Filipina perlu berada dalam rumah bermula jam 8 malam, tetapi ketiga-tiga individu itu dituduh keluar bersiar-siar bagi mencari pasangan untuk menjalankan hubungan terlarang. Ketiga-tiganya dihukum menari, melakukan tekan tubi dan bercium-ciuman sesama mereka - semuanya disiarkan secara langsung.

Walaupun kesemua mangsa menyatakan mereka keluar bagi membantu ahli keluarga, rayuan itu tidak diendahkan. Di Filipina, masalah pihak penguatkuasa mengambil kesempatan ke atas pihak yang ditangkap memang menjadi satu isu besar, selepas beberapa kes serupa turut berlaku di beberapa daerah lain.

Ini tidak menghairankan boleh berlaku. Presiden Filipina sendiri, Rodrigo Duterte direkodkan secara rasmi menyebut - mana-mana pesalah yang melanggar kawalan, patut ditembak sampai mati sekiranya ditangkap.

Berdasarkan kepada sistem sekuriti sosial yang dilaksanakan di China sebelum ini, mana-mana individu yang didapati melakukan kesalahan sosial akan dipamerkan wajah mereka dalam laman web kelolaan kerajaan - sebagai satu usaha mendidik masyarakat mereka mematuhi undang-undang sivik.

Itulah yang berlaku pada seorang wanita selepas gambarnya mula dipaparkan di laman web itu, menunjukkan bagaimana dia telah keluar berlari pada penghujung bulan Mac tahun 2020 seraya melanggar arahan kawalan. Ini menyebabkan identiti beliau mula disebarkan.

Hasil kempen netizen, wanita itu hilang pekerjaan sebagai salah seorang petugas di sebuah syarikat farmasi.


Bagaimana Filem 'Titanic' Menipu Kita Selama Ini

'In my hearts, in my dreams, I see you, I feel you.'

Siapa ingat lirik lagu pembuka irama klasik itu? Era kegemilangan filem Titanic di pawagam sekitar tahun 1997 di Malaysia, mencetuskan fenomena yang jarang sekali berlaku di negara kita - mencatat sejarah menjadi filem berbahasa Inggeris paling lama ditayangkan di pawagam negara kita.

Filem romantik itu membantu menjulang naik nama aktor Leonardo di Caprio serta Kate Winslet, menjadi bualan hangat sehingga ramai anak gadis termimpi mahukan teman seperti 'Jack Dawson' dan anak muda pria mula....mahu belajar melukis figura.

Disebabkan oleh ketelitian penghasilan filem ini, tidak dapat dinafikan impaknya pada penonton sangat memukau - sehinggakan ramai yang menyangkakan apa yang berlaku dipaparkan dalam filem, sama seperti apa yang terjadi dalam realiti.

Tidak. Kisah sebenar tentag apa yang berlaku semasa tenggelamnya kapal Titanic, jauh berbeza dengan apa yang dipaparkan dalam filem. Cuma kita dibuai dengan imej romantik pengorbanan yang dilakukan Jack - sedangkan kisah belakang tabirnya taklah seromantik yang disangka.

Apabila disebut tentang tragedi yang menimpa kapal RMS Titanic, anda semua pasti akan membayangkan bagaimana kapal gergasi itu berlanggar dengan bongkah ais yang menyebabkannya tenggelam. Imej fiksyen Jack menemani Rose di atas kepingan pintu itu pasti sudah terpahat dalam minda anda.

Pasti ramai yang masih berpegang bahawa bongkah ais merupakan punca utama tragedi itu terjadi kan?

Malangnya apa yang tidak dipertontonkan dalam filem arahan James Cameron itu, adalah insiden yang berlaku melibatkan kapten, anak kapal serta pengurusan kapal tersebut - agar kelemahan pada rangka kapal gergasi itu tidak diketahui ramai.

Ini kerana beberapa pihak mula menemui bukti baru yang menunjukkan Titanic sepatutnya tidak dibenar memulakan pelayarannya.

Pada tahun 2012, dalam sebuah acara lelongan barangan milik salah seorang pengarah kejuruteraan kapal Titanic yang bernama John Kempster, terdapat koleksi album yang memuatkan lebih 116 keping gambar kapal tersebut yang ditangkap oleh Kempster.

Kempster yang pada ketika itu berkhidmat sebagai pengarah syarikat kejuruteraan Harland & Wolff, dipertanggungjawabkan merangka dan memasang sistem elektrik dan pendawaian kapal gergasi itu.

Kesemua gambar itu yang baru ditemui telah tersimpan dalam sebuah loteng di kediaman waris Kempster entah untuk berapa lama tempohnya.

Selepas selesai proses bidaan, gambar-gambar itu diterbitkan untuk kali pertama pada tahun 2014 oleh pemilik barunya - dengan harapan agar koleksi foto itu dapat membuatkan ramai mengimbau kembali nostalgia.

Bagaimanapun, penerbitan baru gambar itu membuka semula minat orang ramai untuk menyiasat kembali punca sebenar Titanic tenggelam - benarkah disebabkan bongkah ais atau sebenarnya ada punca yang tidak didedah sepenuhnya?

Lihat gambar di atas? Nampak ada kesan hitam pada dinding di sebelah kanan kapal tersebut. Itulah punca kontroversi baru ini.

Satu perkara yang jarang disebutkan dalam mana-mana kisah tentang Titanic adalah berkaitan kebakaran yang sedang berlaku pada bahagian dalam kapal itu, semasa kapal itu berlepas daripada pelabuhannya di Belfast.

Kebakaran yang terjadi pada bahagian penyimpanan arang batu dikatakan menyebabkan kebakaran pada bahagian badan kapal itu. Disebabkan maraknya api dalam bahagian tersebut, pasukan pemadam api gagal memadamkan kebakaran yang berlaku - sehinggakan semasa kapal itu berlepas, api sebenarnya sedang menjilat ruang simpanan itu tanpa henti.

Pihak pengemudi kapal dan pengurusan pelayaran dikatakan mengetahui apa yang berlaku, tetapi memilih untuk mendiamkan diri agar pelayaran bersejarah itu dapat diteruskan.

Titanic mula belayar pada 2 April 1912 dan api hanya dapat dipadamkan pada 13 April, selepas pasukan petugas berjaya mengosongkan ruangan itu daripada arang batu. Sepanjang tempoh hampir 12 hari itu, 8 ke 10 orang petugas senantiasa bekerja mengikut jadual tetap menyembur api dengan air dengan harapan agar kebakaran dapat dikawal.

Kebakaran itu diakui sendiri memang berlaku oleh petugas-petugas yang terlibat. Testimoni daripada seorang petugas bernama Charles Hendrickson ketika siasatan bagi mengenalpasti punca Titanic tenggelam, berjaya mencerahkan tentang insiden kebakaran yang berlaku semasa pelayaran Titanic bermula.

Hendrickson juga mengaku dia terlibat dalam usaha membersihkan kesan kebakaran serta menyapu minyak pada bahagian yang terbakar agar tidak terlalu kelihatan kesannya.

Testimoni ketua petugas pemadam kebakaran bernama Frederic Barrett yang terselamat dalam insiden tenggelamnya Titanic, lebih bersifat sensasi.

Barrett mengakui bahawa tahap kerosakan yang terjadi disebabkan oleh kebakaran itu telah pun menjejaskan struktur rangka kapal itu - sehingga mengakibatkan berlakunya risiko lebih tinggi limpahan air boleh masuk, selepas struktur rangka kapal itu didapati mengalami perubahan kekuatan.

Rekod-rekod testimoni rasmi yang dicatatkan berkaitan kebakaran ruangan simpanan arang batu itu bagaimanapun gagal dikaitkan sebagai salah satu punca yang mampu menjelaskan punca sebenar Titanic tenggelam.

Hanya selepas penemuan semula gambar yang tersimpan lama itu diterbitkan selepas lelongan, seorang jurnalis bernama Senan Molony mendapati di antara kesemua gambar Titanic yang ada - ada beberapa gambar dengan jelas memaparkan kesan kebakaran yang dipercayai berlaku pada bahagian luaran kapal tersebut.

Mendapati wujudnya persamaan dalam gambar tersebut dengan rekod-rekod testimoni yang telah direkodkan lebih 100 tahun dahulu - Molony mula memfokuskan penyiasatannya, mencabar teori bongkah ais yang telah lama menjadi punca utama Titanic karam.

Bagi mendapatkan penjelasan bersifat saintifik, Molony menjalinkan kerjasama dengan seorang pakar sains tenaga haba dari Imperial College of London bernama Prof. Guillermo Rein.

Dengan menggunakan analisis berkomputer, Prof. Rein berpendapat tahap kepanasan yang terjadi dalam Titanic akibat kebakaran itu mampu mencecah sehingga 982 darjah celcius, menyebabkan struktur besi yang digunakan berubah menjadi lebih rapuh.

Dengan bantuan simulasi komputer, Prof. Rein berjaya mereka semula kesan kebakaran yang berlaku dan mengenalpasti kesan atau sebarang perubahan yang terjadi pada rangka dan badan kapal tersebut.

Kesimpulan beliau, kekukuhan badan kapal tersebut sebenarnya telah terjejas teruk akibat daripada kebakaran yang cuba disembunyikan mengakibatkan struktur badan Titanic yang sangat besar, tidak lagi mampu menampung impak yang sepatutnya mampu dihadapi.

Dalam tempoh beberapa hari cuba memadamkan kebakaran, pasukan petugas yang bekerja siang dan malam memadamkan api dengan air, juga perlu menyodok dan membakar lebih banyak arang batu ke dalam dapur bagi mengelakkan api menyambar arang yang ada.

Disebabkan oleh kuantiti arang batu yang dibakar melebihi had yang sepatutnya - Titanic belayar lebih laju daripada biasa. Adakah ini menjadi punca kenapa Titanic gagal beralih daripada laluan sehingga melanggar bongkah ais itu? Ini tidak dapat dipastikan.

Selepas pelanggaran dengan bongkah ais itu, Frederick Barrett selaku ketua pemadam api turun ke bawah bagi memeriksa tahap kerosakan yang berlaku. Pada mulanya, kerangka kapal yang dipasang masih mampu menahan air daripada masuk masih mampu menjalankan fungsinya walaupun telah terbakar.

Malangnya, bahagian di mana impak berlaku itu hanya mampu bertahan selama 2 jam sebelum air mula masuk melalui bilik dapur di mana arang batu dibakar untuk menghasilkan stim. Barret sempat menyelamatkan diri sebelum air mula melimpah masuk ke dalam badan Titanic - bermula betul-betul di lokasi di mana kebakaran telah berlaku.

Bukan semua pihak mampu menerima teori kebakaran ini punca utama tenggelamnya Titanic. Bagaimanapun hujahnya sukar dinafikan serta selari dengan rekod testimoni dan siasatan yang telah dijalankan.

Bagi mereka yang percaya Titanic tenggelam hanya disebabkan bongkah ais, mereka berpendapat kebakaran itu tidak sepatutnya mampu menyebabkan kerosakanpada rangka kapal seperti yang digembar-gemburkan.

Kisah Jack dan Rose yang bertemu, bercinta dan berpisah atas sebuah kapal yang sebenarnya sedang terbakar, mungkin bukan sebuah kisah romantik yang seronok untuk diceritakan.

Jadi ada pihak merasakan lebih baik kita fokuskan kisah cinta mereka berakhir disebabkan pelanggaran kapal terbesar di dunia ketika itu, dengan bongkah ais - yang memaksa cinta mereka tamat di tengah lautan.

New Evidence Suggests There Was Something Very Wrong With The Titanic Before The Iceberg

Causes and Effects of the Rapid Sinking of the Titanic


6 Produk Mesra Alam Yang Sebenarnya Lebih Merosakkan Alam Sekitar

Walaupun ramai di antara kita yang tidak begitu menghargai, namun alam sekitar adalah satu keperluan asas untuk kita meneruskan hidup.

Ini menjadikannya sebagai satu tanggungjawab bagi setiap manusia di atas muka Bumi ini untuk menjaganya.

Seiring dengan masa, teknologi semakin berkembang dan walaupun ia memberikan kebaikan, teknologi sebenarnya merupakan salah satu punca kepada kerosakan alam sekitar.

Untuk menyelesaikan masalah ini, manusia cuba untuk mencipta produk dan alatan "mesra alam" namun sesetengahnya memberikan kesan yang sebaliknya.

iluminasi.com kongsikan 6 produk mesra alam yang sebenarnya lebih merosakkan alam sekitar.

Mesti anda semua pernah nampak dan gunakan mesin ni kan?

Mereka pengering udara di tandas awam yang dipasarkan sebagai "mesra alam" dan "menyelamatkan pokok" ini sebenarnya adalah satu pembaziran.

Pengering ini menggunakan kuasa elektrik yang tinggi dan tidak terlalu berkesan untuk mengeringkan tangan anda. Jadi, anda perlu menggunakannya untuk tempoh yang agak lama.

Dengan kuasa yang diperlukan untuk tujuan ini terutamanya model-model lama, menggunakan tisu kertas sebenarnya adalah pilihan yang lebih baik.

Tisu kertas biasa boleh memberikan kekeringan tangan sebanyak 90% dalam tempoh 10 saat, manakala 40 saat diperlukan oleh pengering udara untuk tujuan ini pada tahap yang sama.

Walaupun terdapat teknologi yang lebih baharu untuk pengering tangan udara sejuk atau terkanan tinggi, harganya adalah jauh lebih mahal membuatkannya jarang dilihat di tempat-tempat awam.

Ya, memandu kereta elektrik sememangnya tidak menghasilkan pelepasan karbon dan tujuan penghasilannya adalah sebagai mesra alam.

Walaupun begitu, kebanyakan orang terkejut apabila tahu betapa banyaknya karbon dioksida dilepaskan ketika menghasilkan bateri lithium ion yang digunakan untuk menguasakan kereta elektrik ini.

Kajian terbaharu oleh IVL Institut Penyelidikan Persekitaran Sweden menunjukkan bahawa penghasilan bateri kereta elektrik melepaskan jumlah karbon dioksida yang tersangat dahsyat.

Sebagai contoh, kereta elektrik Nissan Leaf mempunyai bateri 30 kilowatt jam dan bateri Tesla Model S adalah sekitar 100 kilowatt jam.

Penghasilan sebuah bateri menghasilkan sekitar 150 hingga 200 kilogram CO2 bagi setiap kilowatt jam.

Jadi, Nissan Leaf telah melepaskan kira-kira 5 tan CO2 ke udara, sebelum kereta-kereta tersebut dijual.

Penghasilan bateri Tesla Model S pula memberikan jumlah pelepasan COD sekitar 15 hingga 20 tan. Konsep kereta elektrik sememangnya satu idea yang bernas, tetapi selagi penghasilan bateri ini tidak begitu efisyen, maka manfaat alam sekitar masih tidak dicapai.

Sama seperti bateri lithium, keburukan panel solar melibatkan proses penghasilan.

Penghasilan panel solar memerlukan bahan kimia yang menghakis seperti natrium hidroksida dan asid hidrofluorik, serta penggunaan kuasa elektrik yang tinggi dan juga air.

Ia juga menghasilkan bahan buangan yang mana sesetengah daripadanya sangat berbahaya.

Masalah-masalah ini  menimbulkan persoalan tentang bagaimana tenaga suria boleh melawan perubahan iklim dan mengurangkan toksik alam sekitar.

Selain itu, panel solar menggunakan banyak logam langka (seperti tellurium dan indium), dan apabila ia tidak lagi sesuai digunakan, tidak ada proses yang tersedia untuk mengitar semula.

Pengeluar panel suria mengatakan tidak ada permintaan yang mencukupi untuk meluangkan masa bagi menghasilkan proses kitar semula ini.

Syarikat-syarikat terlibat perlu mengambil tanggungjawab terhadap alam sekitar melibatkan penghasilan tetapi setakat ini, panel solar bukanlah mesra alam seperti yang kita sangkakan.

Menggunakan buluh untuk menghasilkan fabrik telah mendapat permintaan dan menjadi popular kerana pemasaran yang "mesra alam".

Kilang-kilang buluh tumbuh pesat dan tidak memerlukan baja atau racun perosak, jadi ia merupakan sumber tumbuhan yang lebih boleh diperbaharui.

Walau bagaimanapun, kebanyakan orang tidak menyedari bahawa proses untuk menukarkan buluh menjadi kain menggunakan banyak bahan kimia yang kuat.

Bagi kapas, ia hanya memerlukan penyingkiran biji dan pengeringan lalu ditukarkan menjadi benang, tetapi buluh perlu dihancurkan, dimasak dalam sulingan (natrium hidroksida) menjadi larutan pekat, dan akhirnya menjadi "benang".

Ia kemudiannya dicelupkan dalam asid sebelum boleh dijadikan benang. Juga terdapat proses pemutihan dalam penghasilan benang menggunakan buluh.

Penggunaan bahan kimia sifat mesra alam dalam proses ini dipertikaikan.

Walaupun sesetengah syarikat mengambil langkah-langkah keselamatan untuk mengawal bahan kimia yang kuat yang digunakan dalam pembuatan, kebanyakan pakaian daripada buluh diproses di China, di mana mereka tidak mempunyai undang-undang sedemikian untuk melindungi alam sekitar dari bahan kimia ini.

Rupa-rupanya lampin pakai buang tidaklah begitu membazir seperti yang anda sangkakan.

Dalam satu kajian terbaharu oleh Agensi Alam Sekitar, impak keseluruhan terhadap terhadap pemanasan global dianggarkan adalah lebih tinggi bagi lampin yang boleh dibasuh berbanding dengan lampin pakai buang.

Akibat yang sangat mengejutkan ini adalah disebabkan oleh penggunaan kuasa dan air untuk membasuh lampin tersebut menggunakan mesin basuh.

Kajian ini menyatakan bahawa lampin boleh dibasuh hanya akan mempunnyai kesan karbon yang lebih rendah jika dicuci menggunakan mesin basuh yang cekap tenaga. (Rujukan)

Kita sememangnya memerlukan lebih banyak alternatif yang boleh diperbaharui untuk bahan api fosil, namun etanol dari jagung sebenarnya mempunyai beberapa masalah.

Satu kajian dari Universiti Nebraska mencadangkan bahawa menukarkan sisa tanaman jagung kepada etanol dan biofuel lain boleh menghasilkan lebih banyak gas rumah hijau berbanding petrol.

Malah, proses menanam jagung juga memerlukan lebih banyak baja dan racun perosak daripada tanaman lain.

Untuk alternatif yang boleh diperbaharui untuk bahan api fosil, biodiesel dari kacang soya kelihatan lebih menjanjikan.

Menanam kacang soya memerlukan baja dan racun perosak yang jauh lebih rendah berbanding jagung dan juga menghasilkan lebih banyak tenaga, iaitu hampir 4 kali ganda daripada etanol berasaskan jagung.


7 Kes Kontroversi Berkaitan Aplikasi TikTok

Ketika seluruh Malaysia sedang menjalani tempoh Perintah Kawalan Pergerakan (PKP), maka semakin ramailah rakyat Malaysia yang memilih untuk memuat turun aplikasi TikTok bagi mengelakkan kebosanan melampau kerana terperap lama dalam rumah.

Secara tiba-tiba, populariti aplikasi yang dahulunya sering dikecam oleh kebanyakan orang Malaysia kerana banyak memaparkan video-video yang tidak berfaedah meningkat naik.

Bagi yang tidak tahu, aplikasi Tiktok sebenarnya turut mengandungi bahan-bahan berfaedah seperti video masakan, pembelajaran dan sebagainya. Dek kerana ianya dimonopoli oleh ramai pengguna golongan bawah umur, maka sebahagian besar daripada kita menyangka TikTok mesti ditolak seratus peratus.

Tujuan artikel ini ditulis bukanlah untuk mempromosi atau menghalang anda menggunakan TikTok, sebaliknya sekadar berkongsi 7 kes kontroversi yang pernah melibatkan aplikasi ini. Diharapkan ianya dapat membantu anda membuat penilaian lebih mendalam sama ada aplikasi ini wajar digunakan ole anda dan anak-anak anda atau tidak.

Tidak seperti aplikasi media sosial yang lain, TikTok pernah menindas golongan OKU, berbadan besar, austism dan seumpanya yang menurut mereka boleh terdedah kepada pembulian siber.

Mereka boleh bertindak sesuka hati menghalang video yang dikongsi oleh pengguna-pengguna ini daripada muncul di newsfeed pengguna lain. Turut terkesan adalah pengguna yang meletakkan tanda pagar #fatwoman,  #disabled dan seumpamanya di profail akaun mereka.

Salah seorang pengguna yana terkesan adalah Miss_Anni21, 21 tahun yang mengakui dirinya berbadan besar dan memiliki 23,000 pengikut di laman tersebut mengatakan beliau gemar berkongsi video-video positif dan memberi motivasi kepada pengikutnya. Tindakan TikTok ini dianggap sebagai satu diskriminasi kepada golongan sepertinya.

Dimiliki oleh syarikat ByteDance yang berpangkalann di China, syarikat itu mengatakan mereka tidak menyimpan data peribadi pengguna Amerika Syarikat di server di China. Walau bagaimanapun, satu saman di mahkamah dibuat kerana syarikat tersebut didapati berbuat demikian dengan mengguna beberapa server milik Tencent dan Alibaba yang terletak di China.

Dalam satu kes lain, Misty Hong, seorang pelajar di California telah menyaman TikTOk kerana mendakwa TikTok telah mencuri datanya tanpa kebenaran. Beliau dikatakan telah memuat turun aplikasi tersebut tetapi tidak pernah mendaftarkan akaunnya.

Beberapa bulan kemudian, beliau dapati syarikat TikTok secara senyap telah membuat 1 akaun atas namanya. Malah, aplikasi tersebut turut mencuri sebuah draf video yang dibuatnya namun tidak pernah memuat naik video itu di aplikasi tersebut.

ByteDance, pemilik TikTok telah bersetuju membayar sebanyak $5.7 juta kepada  Federal Trade Commission atas tuduhan mengumpul data peribadi kanak-kanak berumur 13 tahun ke bawah.

Walaupun TikTok mengatakan mereka tidak membenarkan kanak-kanak berumur 13 tahun ke bawah mendaftar akaun di aplikasi tersebut, didapati masih ramai kanak-kanak yang menggunakan aplikasi tersebut tanpa kebenaran atau pengawasan ibu bapa.

Tindakan TikTok ini telah melanggar akta Children’s Online Privacy Protection Act (COPPA) 1998 yang menghalang syarikat tersebut daripada mengumpul data peribadi kanak-kanak ini tanpa kebenaran ibu bapa.

Sebagai sebuah syarikat yang berpangkalan di China, tidak dapat dinafikan syarikat ini mungkin juga dipengaruhi atau mendapat arahan khusus daripada kerajaan China. Perkara ini mungkin dapat dilihat ketika peristiwa protes di Hong Kong tidak lama dulu.

Carian mengenai video-video protes di TikTok dikatakan cuba dipadam oleh pihak TikTok, dipercayai atas arahan kerajaan China untuk menyembunyikan realiti sebenar yang berlaku di Hong Kong.

Tiga tanda pagar popular ketika peristiwa tesrebut adalah #antielab, #HongKongProtests dan #HongKongProtestors yang menunjukkan ratusan ribu hasil carian di Twitter dan Instagram hanya menunjukkan beberapa video tidak berkaitan dengan peristiwa protes di Hong Kong dalam aplikasi TikTok.

Dalam satu kajian yang dilakukan, 60 peratus daripada pengguna yang membuat siaran langsung di aplikasi TikTok adalah pengguna 12 tahun kebawah dan suku daripadanya adalah berumur 10 tahun ke bawah.

Tanpa tetapan sekuriti aplikasi yang betul, pengguna boleh berkongsi apa sahaja perkara melaui video yang dipaparkan secara siaran langsung, seterusnya mendedahkan kanak-kanak ini kepada "pemangsa" iaitu golongan pedofil yang bijak mengambil kesempatan dengan menggunakan cara halus memujuk kanak-kanak ini.

Kebiasaannya apabila mendaftarkan akaun di mana-mana laman sosial, kita jarang membaca dan meneliti terma dan syarat yang dipersetujui memandangkan ianya terlalu panjang. Tanpa berlengah, kita terus klik setuju tanpa mengetahui implikasinya.

Dalam halaman privasi TIkTok, mereka menjelaskan dengan mendaftar, pengguna bersetuju membenarkan TikTok menggunakan apa sahaja data termasuk lokasi dan informasi yang dimuatkan dalam laman Facebook dan Instagram (sekiranya pengguna menghubungkan kedua aplikasi ini dengan TikTok).

Pihak Angkatan Tentera Laut  Amerika Syarikat telah mengeluarkan arahan pengharaman aplikasi tersebut digunakan pada telefon pintar yang diberikan oleh kerajaan atas alasan ianya merupakan satu ancaman siber.

Dalam kenyataan yang dikeluarkan, pengguna peranti mudah alih yang dikeluarkan kerajaan yang menggunakan TikTok dan tidak membuang aplikasi tersebut akan disekat daripada mengakses sistem Intranet Corp Marine Corps.


Sejarah Penciptaan Topeng Muka Perubatan Pertama Dunia

Satu ketika dulu, pemahaman kita tentang kuman penyebab penyakit belum sampai ke tahap sekarang. Hanya dalam tempoh 200 tahun kebelakangan ini, kita semakin memahami tentang kewujudan bendasing seperti bakteria dan kuman.

Semua ini dibolehkan dengan penciptaan pelbagai jenis peralatan yang membantu kita mengkaji kuman-kuman ini, seperti mikroskop elektron yang mampu membesarkan virus untuk penglihatan kita dan juga kemajuan teknologi yang memudahkan kita memahami beza sebenar antara virus dan bakteria.

Salah satu ciptaan paling penting tetapi jarang diperkatakan tentang sejarah penciptaannya adalah topeng muka. Topeng muka merupakan alat paling asas, tetapi memainkan peranan besar kan? Ini sejarah ciptaannya.

Dalam sebuah artikel kami, kami sudah menceritakan tentang pengamal perubatan yang bertanggungjawab mengawal penyebaran wabak dikehendaki memakai topeng berbentuk mirip kepala burung semasa menjalankan tugas mereka.

Topeng itu dipakai kerana pemahaman mereka pada abad ke 17 percaya udara merupakan agen penyebar wabak yang utama.

Selepas pendapat itu tidak lagi digunapakai disebabkan oleh kefahaman manusia tentang bakteria dan virus semakin berkembang - penyelidik perubatan mula mengambil kira ilmu-ilmu baru yang telah diterokai untuk diamal secara praktikal.

Penemuan utama terpenting yang berlaku dan menjadi titik tolak kepada penciptaan topeng muka, disebabkan oleh penemuan Louis Pasteur pada tahun 1862.

Pasteur berjaya membuktikan kewujudan bendasing-bendasing dalam udara melalui habuk yang terapung, mampu memerangkap organisma halus di dalamnya. Udara didapati mampu menjadi agen penyebar mikroorganisma itu.

Pada penghujung abad ke 19, berlaku jangkitan tuberkulosis (TB) yang melanda Eropah. Robert Koch dari Jerman berjaya membuktikan kewujudan bakteria penyebab penyakit tuberkulosis pada tahun 1882.

Penyelidikan yang dijalankan seorang saintis bernama Dr. G. Cornet selepas penemuan Koch, membuktikan bahawa bakteria itu turut sama mampu merebak melalui udara.

Kajian yang dijalankan Cornet berdasarkan kepada penemuan Koch, menemui bukti bahawa kehadiran bakteria dalam tekak pesakit TB boleh berpecah dan tersembur keluar semasa pesakit batuk.

Apabila batuk berlaku, tekanan kuat yang terhasil akan menyebabkan semburan titis-titis air pesakit mampu menyebabkan bakteria merebak di udara, dapat berpindah kepada individu lain dalam jarak dekat.

Perkiraan yang dilakukan Cornet menganggarkan sebanyak 7.2 billion bakteria boleh merebak dalam tempoh 24 jam hanya daripada seorang pesakit. Cornet juga mendapati bakteria pesakit TB mampu merebak individu ke individu, melalui bukaan saluran pernafasan serta bukaan pada kulit seperti kesan luka.

Kajian menyeluruh Cornet turut melibatkan jangkitan pada permukaan-permukaan lantai, dinding dan peralatan hospital mendapati wujudnya bakteria dalam kadar yang banyak. Bakteria ini apabila kering akan menjadi sebahagian daripada habuk dalam kawasan yang dijangkiti.

Cornet menyimpulkan habuk sama ada di udara atau permukaan merupakan agen paling berisiko tinggi menjangkitkan orang ramai dengan penyakit TB ketika itu.

Walaupun begitu, seorang lagi penyelidik bernama Profesor Carl Flugge mengeluarkan pendapat berbeza.

Flugge melaporkan 80% jangkitan pesakit TB adalah disebabkan oleh pertukaran titisan air dari individu ke individu, khasnya di kalangan petugas perubatan. Berbeza dengan bakteria yang sudah menjadi habuk, Flugge mendapati bakteria yang terbang daripada mulut mempunyai kadar jangkitan lebih tinggi - kerana masih 'segar' serta 'baru keluar.'

Hasil kajian Flugge yang memperbaiki pendapat Cornet menasihatkan semua individu yang merawat atau berada berdekatan dengan pesakit TB, agar menjarakkan diri jika boleh sejauh 3-4 kaki.

Selain itu, Flugge juga menasihatkan agar pemakaian sapu tangan pada wajah dimulakan bagi mengelakkan bakteria menjangkiti individu yang sihat.

Berikutan banyak bukti yang menunjukkan keperluan orang ramai untuk menutup wajah ketika berhadapan dengan wabak TB, seorang pakar bedah Poland bernama Jan Mikulicz Radecki (yang kini dikenali sebagai 'Bapa Pengasas Sistem Pembedahan Moden') mula memanfaatkan kemahirannya mencipta topeng muka yang sesuai.

Topeng muka yang mula digunakan pada tahun 1897 merupakan jenis topeng selapis, dicipta oleh Radecki untuk kegunaan doktor yang perlu merawat pesakit.

Ciptaan itu ditambah baik oleh salah seorang lagi pencipta bernama W. Huebner yang merasakan dua lapisan topeng perlu digunakan. Huebner menambah satu lagi lapisan nipis pada topeng ciptaan Radecki serta memperkenalkan rangka wayar yang membolehkan wujud ruang antara hidung dan lapisan topeng.

Huebner juga membuktikan bahawa kadar tapisan topeng muka akan meningkat sekiranya lapisan pelindung ditambah.

Pada mulanya penggunaan topeng hanya khas untuk golongan doktor yang merawat dan menjalankan pembedahan sahaja.

Wabak 'scarlett fever' yang melanda dan didapati tersebar melalui titisan air daripada tubuh manusia melalui mulut, menyebabkan seorang penyelidik perubatan bernama Alice Hamilton menyarankan agar pemakaian topeng muka tidak lagi dihadkan kepada doktor dan doktor bedah semata-mata.

Kumpulan jururawat yang menguruskan pesakit 'demam scarlett' mula dibekalkan dengan topeng muka bagi melindungi mereka daripada jangkitan.

Bermula era 1920, penggunaan topeng muka ketika wabak mula menjadi satu kebiasaan yang akan diamalkan bukan sahaja oleh petugas perubatan malahan turut menjadi amalan orang kebanyakan.


Kisah Sedih Bagaimana Jenazah Mangsa Covid-19 Diuruskan Di Seluruh Dunia

Menghadapi kematian orang yang tersayang merupakan satu pengalaman yang akan meninggalkan kesan mendalam pada kita.

Kesan mental menguruskan sendiri jenazah merupakan salah satu pengalaman yang menakutkan untuk dirasai sendiri, tetapi sangat berharga untuk seseorang individu di kemudian hari. Malangnya - bagi ahli keluarga mangsa jangkitan Covid-19, mereka terpaksa menerima hakikat tidak dapat merasai pengalaman ini sendiri.

Waris mangsa jangkitan Covid-19 terpaksa menaruh kepercayaan 100% kepada pihak pasukan perubatan untuk menyempurnakan pengebumian atau pembakaran mayat, dengan ahli keluarga jarang dapat melihat wajah si mati untuk kali terakhir.

Berikut adalah kompilasi kisah-kisah pengebumian yang menyayat hati kami, terpaksa dilakukan disebabkan oleh risiko jangkitan virus yang tampak masih terus melawan.

Bagi Encarni Calvache, pengalaman melalui wabak Covid-19 merupakan satu pengalaman ngeri yang tidak mungkin dapat dia lupakan. Ini kerana di antara enam orang ahli keluarganya, 3 daripadanya dijangkiti; ibu, ayah dan kakaknya.

Setiap hari Encarni akan ke hospital menghantar makanan tetapi langsung tidak dibenarkan menemui ketiga-tiga ahli keluarganya. Dia hanya dimaklumkan tentang perkembangan tahap kesihatan mereka sebelum pulang.

Selepas diberitahu keadaan ayahnya yang sudah sangat kritikal dan sukar untuk pulih, Encarni menulis sepucuk surat terakhir kepada ayahnya. Surat itu mujurlah sempat dibacakan oleh jururawat yang bertugas, sebelum ayahnya meninggal dunia.

Pada Encarni, perasaan yang dirasakan sangat sukar untuk dihadapi. Dia tidak dapat menatap ayahnya buat kali terakhir dan terpaksa hadir ke hospital tanpa dapat menjenguk ibu dan kakaknya.

Kerajaan Sepanyol setakat ini masih membenarkan pengebumian dilakukan melalui pusara atau pembakaran, bergantung kepada pilihan keluarga si mati. Hanya lima orang ahli keluarga dibenarkan menghadiri upacara yang dijalankan dalam majlis yang berlangsung tak sampai lima minit - di bawah kendalian seorang paderi bagi penganut agama Kristian.

Bagi komuniti Muslim yang tinggal di Sri Lanka, pihak waris terpaksa berhadapan dengan situasi di mana upacara pengebumian yang dijalankan dilakukan bertentangan dengan kehendak agama Islam, atas undang-undang kerajaan Sri Lanka sendiri.

Seorang lelaki berusia 46 tahun bernama Fayaz Joonus terpaksa menerima hakikat bahawa peraturan kerajaan Sri Lanka tidak membenarkan jenzah arwah bapanya, yang meninggal dunia akibat Covid-19 pada usia 73 tahun disemadikan mengikut upcara Islam, mengakibatkan ayahnya dibakar menjadi abu di pusat krematorium negara itu.

Berikutan prosedur kesihatan yang ketat, jenazah juga tidak sempat disolatkan sebelum dihantar ke pusat krematorium dengan iringan pihak polis. Jenazah ayah beliau merupakan kes kedua kematian pesakit Covid-19 beragama Islam di negara itu.

Akibat daripada tindakan kerajaan Sri Lanka yang tidak membenarkan sebarang prosedur berbeza khas mengikut tuntutan agama pesakit, pelbagai kritikan sudah mula kedengaran melibatkan pelbagai pihak. Namun kerajaan Sri Lanka bertegas mereka hanya mengikut saranan prosedur standard yang dikeluarkan WHO sendiri.

Berikutan pertambahan kes yang mendadak, urusan kematian di China khasnya di Wuhan terpaksa dijalankan dalam kadar yang sangat pantas.

Sebarang bentuk kematian akan diuruskan di hospital sepenuhnya. Seandainya pesakit meninggal pada hari itu, pada hari itu jugalah jenazah akan dipersiapkan untuk dibakar tanpa sebarang bentuk majlis atau upacara dibenarkan.

Pihak keluarga akan dimaklumkan tentang kematian serta akan diberitahu di mana mereka boleh mengambil abu mayat jenazah yang telah selesai menjalani pembakaran.

Bagi mengelakkan jangkitan, hanya seorang wakil keluarga dibenarkan hadir bagi mengambil abu mayat yang telah dipersiapkan, hadir dengan menaiki kenderaan khas yang disediakan agensi kerajaan terbabit yang menjemput mereka di rumah.

Barisan-barisan panjang wakil-wakil keluarga yang hadir bagi tujuan pengambilan adalah satu pemandangan biasa di kawasan-kawasan yang dijangkiti teruk, menunggu giliran untuk mendapatkan abu mayat si mati agar majlis yang lebih sempurna dapat dilakukan selepas kawalan selesai.

Bagi negara Itali yang teruk terjejas akibat Covid-19 - sebarang bentuk majlis pengebumian melibatkan ahli keluarga beramai-ramai adalah tidak dibenarkan sama sekali, sama seperti kebanyakan negara lain.

Rayuan pihak keluarga sekurang-kurangnya melihat jenazah untuk kali terakhir terpaksa ditolak, disebabkan kebimbangan tentang berlakunya jangkitan. Situasi ini menyebabkan banyak pihak waris mengalami trauma terpaksa berhadapan dengan situasi yang sangat sukar untuk diterima.

Bagi masyarakat Kristian, menghiaskan jenazah dengan pakaian dan perhiasan yang baik merupakan salah satu tradisi yang mereka amalkan.

Waris kepada si mati dibenarkan untuk membekalkan pakaian yang akan menjadi pakaian terakhir jenazah, namun hanya akan diletakkan di atas plastik yang membaluti tubuh, tanpa boleh dipakaikan dengan sempurna.

Selepas diletakkan dalam keranda, petugas yang menguruskan jenazah akan mengambil gambar keranda yang telah siap diuruskan untuk makluman pihak waris.

Berbeza dengan negara lain dalam senarai ini, pihak keluarga masih lagi dibenarkan memilih sama mahu melakukan pembakaran mayat atau mengebumikannya di pusara. Dilaporkan 50 ke 60% waris pesakit di Itali memilih untuk melakukan proses pembakaran.

Sebarang bentuk ritual atau majlis tidak dibenarkan sepanjang proses pengurusan jenazah berlaku.

Begitulah bagaimana masyarakat luar memilih untuk menguruskan kes-kes kematian mereka yang meninggal dunia akibat Covid-19. Bagi negara yang terjejas teruk, tindakan yang mereka ambil mungkin pada orang luar kelihatan kejam - tetapi terpaksa dilakukan demi memastikan rantaian jangkitan terhenti.

Kes kematian pesakit Covid-19 di Malaysia sekurang-kurangnya masih lagi mampu disempurnakan mengikut tuntutan agama masing-masing, walaupun tanpa kehadiran ramai waris yang sudah pastilah tidak mahu melepaskan peluang untuk memberikan penghormatan terakhir.

Takziah kami ucapkan pada mana-mana pembaca Iluminasi yang terkesan. Sama-sama kita doakan mereka yang terkorban.


Jepun Isytiharkan Darurat COVID-19: Adakah Ia Sudah Terlambat?

Untuk berbulan-bulan, Jepun telah mengejutkan dunia dengan melaporkan kes jangkitan novel coronavirus yang tersangat rendah tanpa mengenakan langkah-langkah ketat seperti yang dilakukan oleh negara-negara lain.

Dan setelah negara ini mengisytiharkan darurat disebabkan oleh peningkatan kes yang mendadak, para pakar perubatan tertanya-tanya sama ada langkah ini tepat pada masanya untuk mengelakkan malapetaka atau adakah ia sudah terlambat.

Perdana Menteri Jepun Shinzo Abe ketika mengumumkan bahawa pengisytiharaan darurat itu akan dilaksanakan di pusat-pusat penduduk terbesar di Jepun untuk tempoh beberapa bulan dan memberikan gambaran yang optimsitik,

Dengan mengarahkan rakyatnya untuk mengurangkan kontak manusia dengan manusia, Shinzo Abe berkata bahawa perkembangan jangkitan boleh menurun dalam tempoh dua minggu.

Akan tetapi, sesetengah pakar mengatakan bahawa pengisytiharaan darurat oleh Jepun ini merupakan satu pengakuan secara senyap bahawa pendekatan yang diambil mereka untuk beberapa bulan yang lalu tidak lagi berfungsi selepas kes positiv COVID-19 di Jepun mencecah 3,906 kes iaitu dua kali ganda daripada seminggu sebelumnya.

Menurut Kenji Shibuya, pengarah Institut Kesihatan Populasi di King's College London, Jepun telah tersilap langkah dan kes-kes yang disahkan itu adalah petanda kepada bahana yang bakal mendatang.

Beliau juga berkata bahawa peningkatan pesakit boleh menyebabkan sistem penjagaan kesihatan Tokyo tersungkur.

Walaupun Jepun kini melakukan langkah yang lebih meluas untuk melawan virus ini, namun langkah darurat ini sendiri mempunyai hadnya.

Pengisytiharaan ini sebahagian besarnya akan bergantung kepada pematuhan sukarela oleh rakyat Jepun dan Shinzo Abe menegaskan bahawa ia bukanlah perintah berkurung serta perkhidmatan pengangkutan awam akan diteruskan.

Gabenor-gabenor wilayah hanya boleh meminta orang ramai untuk bekerja dari rumah dan elakkan daripada keluar rumah.

Sehari sebelum itu, Shinzo Abe mengumumkan bahawa negara itu akan meningkatkan kapasiti ujian novel coronavirus kepada 20,000 sehari.

Namun minggu lepas, jumlah ujian yang dilakukan masih belum mencecah separuh daripada kapasiti 7,500 ujian yang boleh dilakukan negara itu.

Pakar-pakar yang menjadi penasihat kerajaan Jepun ketika ini tidak pasti sama ada Jepun yang masih belum melaporkan peningkatan kes yang sangat mendadak seperti dilihat di Itali dan Amerika Syarikat, berada di tahap krisis.

Dalam kenyataan yang dimuat naik di Twitter, Hitoshi Oshitani yang merupakan seorang profesor virologi di Universiti Tohoku dan penasihat kerajaan, menulis bahawa risiko jangkitan adalah sangat rendah jika orang ramai terus hidup seperti biasa, kecuali mereka pergi ke "kawasan panas".

Lokas-lokasi hotspot ini ditakrifkan oleh kerajaan Jepun sebagai "ruang tertutup di mana orang ramai bertemu dengan jarak yang sangat dekat".

Di Tokyo yang merupakan bandar terbesar di dunia dalam pelbagai aspek, peningkatan kes adalah 2 kali ganda dalam tempoh 5 hari kepada lebih daripada 1,000 kes.

Dan yang terbaru, beberapa penasihat kerajaan memberi amaran tentang fasa baru yang sangat berbahaya.

Hiroshi Nishiura, profesor epidemiologi di Universiti Hokkaido di utara Jepun dan ahli panel pakar yang memberi nasihat kepada kerajaan Jepun, berkata bahawa kemungkinan Tokyo telah memasuki tempoh peningkatan yang sangat mendadak.

Parti pemerintah Jepun berkata bahawa perlembagaan harus dipinda, namun ia perlu dibahaskan.

Undang-undang yang digubal bulan lalu di mana Shinzo Abe mengisytiharkan darurat tidak memberinya kuasa kepada beliau untuk mengeluarkan perintah tinggal di rumah atau memaksa perniagaan ditutup, seperti yang dilakukan oleh negara-negara lain yang dilanda COVID-19.

Shinzo Abe boleh mengarahkan gabenor-gabenor wilayah di seluruh Jepun untuk menutup sekolah dan meminta pemilik bangunan bagi menyumbangkan kemudahan untuk kegunaan perubatan, tetapi pihak berkuasa tidak boleh mengambil tindakan menghukum terhadap sesiapa yang tidak menghiraukan cadangan untuk tinggal dan bekerja dari rumah.

Mikiko Eto, pengetua Rumah Asuhan Kanak-Kanak Hatto di Tokyo, berkata beliau berharap ibu bapa akan mematuhi arahan yang dikeluarkan. Sehingga minggu lepas, sebahagian daripada 150 kanak-kanak yang biasanya hadir, masih dihantar ke ke rumah asuhan tersebut setiap pagi.

Walaupun pemeriksaan suhu harian dan pembasmian kuman terhadap permainan serta meja kerap dilakukan, kakitangan rumah asuhan tersebut bimbang dijangkiti virus coronavirus.

Ketika kes-kes yang disahkan di Tokyo semakin memuncak, Mikiko menghantar e-mel kepada para ibu bapa untuk tidak menghantar anak-anak mereka dan hampir sepertiga daripadanya tidak hadir.

Shinzo Abe juga berkata bahawa pusat asuhan kanak-kanak tidak dipaksa tutup kerana sesetengah ibu bapa masih memerlukannya untuk menjaga anak-anak mereka.

Keadaan darurat tersebut meliputi tujuh wilayah yang melibatkan sekitar 56.1 juta orang, iaitu 44.2% daripada 127 juta penduduk Jepun.

Di seluruh Tokyo dan bandar-bandar besar lainnya, termasuk Kobe, Osaka dan Yokohama, rakyat dan perniagaan perlu memutuskan bagaimana untuk bertindak balas terhadap perisytiharan tersebut.

Sehingga kini, pegawai-pegawai perubatan di Jepun telah meyakinkan orang ramai bahawa mereka dapat mengawal virus tersebut dengan menutup sekolah, mendesak pembatalan sukan dan acara kebudayaan yang besar, dan memberi amaran kepada orang ramai untuk mengelakkan daripada berkumpu di dalam ruang tertutup yang tidak mempunyai pengudaraan seperti di bar karaoke atau kelab malam.

Berbeza dengan negara-negara lain, seperti Jerman dan Korea Selatan yang berhasil mengawal virus ini, Jepun mengambil pendekatan untuk tidak melakukan ujian secara meluas.

Sehingga minggu lalu, pegawai kesihatan awam berpendapat bahawa peraturan yang memerlukan pesakit  diahkan positif untuk kemasukan ke hospital mempunyai risiko membanjiri sistem penjagaan kesihatan mereka dengan pesakit bergejala ringan.

Oleh itu, kerajaan telah mengubah peraturan berkenaan dan Shinzso Abe memberitahu bahawa mereka telah memperoleh 10,000 bilik hotel di Tokyo dan 3,000 di wilayah Kansai, termasuk Osaka, di mana pesakit yang mengalami gejala ringan dapat sembuh.

Kira-kira 800 pesakit juga boleh tinggal di Perkampungan Olimpik di Tokyo.

Di dalam dan sekitar ibu kota, sekumpulan jangkitan mula muncul di mana terdapat wabak yang dikaitkan dengan beberapa hospital Tokyo.

Ini termasuklah pusat universiti di mana 18 penduduk dijangkiti selepas menghadiri majlis makan malam, dan satu lagi di wilayah timur Tokyo di mana sekurang-kurangnya 146 telah dijangkiti dan 16 telah meninggal dunia.

Untuk dua hujung minggu berturut-turut, Gabenor Tokyo iaitu Yuriko Koike telah meminta penduduk untuk tinggal di rumah kecuali untuk membeli barangan penting.

Beliau telah menggalakkan orang ramai untuk bekerja dari rumah dan elak daripada keluar pada waktu petang pada hari biasa.

Orang ramai semakin kurang di lokas-lokasi panas pada waktu malam dan kawasan membeli-belah, tetapi mereka yang berulang alik ke tempat kerja agak berkeras.

Menurut satu tinjauan oleh Kementerian Tanah, Infrastruktur, Pengangkutan dan Pelancongan, hanya lebih dari satu perlapan responden berkata mereka telah bekerja dari rumah sebagai langkah pencegahan terhadap coronavirus.

Dan dengan Jepun yang merekodkan jumlah kematian agak rendah iaitu sebanyak 143 kematian (sehingga 14 April 2020), sesetengah rakyat Jepun berkata bahawa mereka tidak melihat keperluan untuk mengelakkan kontak dengan orang lain.

"Jika kereta-kereta api yang penuh dengan orang ramai adalah satu masalah, saya rasa kita sudah dapat melihat kisah-kisah mengerikan di Jepun," kata Takuji Okubo, pengarah Asia Utara bagi Rangkaian Korporat Ekonomi.

Takuji Okubo yang mengatakan menyatakan kebimbangannya adalah lebih kepada potensi kerosakan ekonomi juga berkata bahawa dia melihat risiko jangkitan yang rendah dalam aktiviti membeli-belah di kedai-kedai atau makan di restoran.

Sesetengah pakar berasa sangat bimbang kerana kerajaan Jepun tidak begitu memberikan tumpuan terhadap amaran mereka tentang ke mana jangkitan boleh merebak.

Kebanyakan kes terbaru tidak dapat dikesan dengan sumber jangkitan tertentu, yang bermaksud pegawai kesihatan awam tidak tahu apa keadaan yang membawa kepada jangkitan tersebut.

Dengan kes-kes yang tidak dapat dikesan semaking meningkat, ia mewujudkan kebimbangan dalam kalangan pakar kesihatan bahawa kapasiti hospital Jepun boleh runtuh.

Menurut Persatuan Perubatan Penjagaan Rapi Jepun, negara ini mempunyai 5 katil penjagaan intensif bagi setiap 100,000 orang, berbanding dengan 30 di Jerman dan 12 di Itali.

"Bagi kebanyakan negara, persoalannya bukanlah "adakah mereka dapat mengelak daripada masalah ini?", tetapi "bilakah masalah ini akan muncul?". Dan Jepun juga tidak terlepas," kata Dr. Keiji Fukuda, pengarah Kolej Kesihatan Awam di Universiti Hong Kong

Dan walaupun kebanyakan rakyat Jepun memakai penutup muka di tempat awam, namun peningkatan kes COVID-19 di Tokyo baru-baru ini mencadangkan bahawa tindakan menutup muka tidak memberikan perlindungan sepenuhnya.


Siapa Sebenarnya Pengasas Aplikasi Kontroversi ZOOM?

Eric Yuan adalah pengasas dan CEO kepada startup panggilan video Zoom Technologies, Inc. yang membina empayar platform bernilai $USD35 bilion ini dalam masa 9 tahun.  Nilai kekayaan lelaki berusia 49 tahun ini naik mendadak sebanyak 112% kepada $USD7.57 bilion sejak 3 bulan lalu, ketika mana seluruh dunia sedang mengalami krisis ekonomi sebagai kesan tidak langsung Covid-19.

Sejak sebelum wabak ini merebak dengan meluas lagi, harga saham Zoom sudah meningkat dengan pantas. Hanya selepas setahun menjadi seorang jutawan (billionaire), pendapatan Eric terus bertambah melebih $USD7.5 bilion. Beliau enggan memberi komen tentang nilai kekayaan, kerjaya mahupun kehidupan peribadinya apabila disoal media.

Eric Yuan dilahirkan di wilayah Shandong sekitar tahun 1969/1970. Kedua ibu bapanya merupakan jurutera perlombongan. Selepas menamatkan pengajian dalam ijazah sarjana muda matematik, beliau bekerja selama 4 tahun di Jepun. Kemudiannya, beliau membuat keputusan untuk berpindah ke Silicon Valley, California selepas berasa terinspirasi mendengar ucapan Bill Gates berkenaan potensi dot-com, yakni dunia internet.

Amerika Syarikat telah menolak permohonan visa Eric sebanyak hampir 30 kali sebelum membenarkan beliau berpindah ke California pada tahun 1997, ketika beliau hanya baru berusia 27 tahun. Menurutnya, permohonannya ditolak kerana pertengkaran yang berlaku antara beliau dan pegawai imgresen yang memproses permohonannya.

Ketika mula sampai ke Amerika Syarikat, beliau sangat tidak fasih berbahasa Inggeris, jadi dia lebih meletakkan fokus kepada kerjanya. Menurut Eric, beberapa tahun awal, beliau lebih banyak meluangkan masa menulis kod, dan sangat sibuk. Sekali sekala, beliau akan meluangkan masa untuk bermain bola sepak di padang, yang merupakan hobinya.

Eric bekerja dalam bidang telekonferensi. Pada tahun 2007, ketika beliau bekerja di sebuah syarikat persidangan video yang dikenali sebagai WebEx, di mana kemudiannya syarikat ini dibeli oleh sebuah firma gergasi teknologi, iaitu Cisco Systems. Pembelian ini bermakna Eric turut diserap masuk ke syarikat besar itu. Sebelum mengasaskan Zoom, Eric merupakan Naib Presiden di Cisco.

Ketika masih tinggal di China, Eric dan kekasihnya menuntut di dua buah kolej berasingan, yang dipisahkan dengan jarak bersamaan 10 jam perjalanan kereta api. Kedua mereka kemudiannya berkahwin ketika beliau berusia 22 tahun.

Situasi ini memberi idea kepada Eric untuk menggabungkan video ke dalam sistem persidangan berasaskan telefon, seperti yang dimiliki oleh Cisco. Beliau ingin menghasilkan sistem persidangan yang lebih mesra pengguna yang lebih menarik, maka terlahirlah Zoom. Aplikasi ini dikenali kerana latar belakang mayanya, yang membolehkan pengguna untuk kelihatan seolah-olah berada di pantai mahupun di Jambatan Golden Gate.

Ketika masih bersama Cisco pada tahun 2011, Eric membentangkan idea sistem persidangan video kepada pihak pengurusan. Namun, bos-bosnya itu menolak idea beliau mentah-mentah, menyebabkan beliau serta merta meninggalkan syarikat teknologi itu untuk mengasaskan Zoom.

Cisco lebih memberi perhatian kepada rangkaian social, dan cuba untuk menghasilkan sebuah platform seakan Facebook. Bagi beliau, mereka telah melakukan sebuah kesilapan besar. Tiga tahun selepas pemergiannya, pihak pengurusan Cisco menyedari bahawa apa yang dibentangkan Eric sebelum ini adalah betul.

Sementara itu pula, ketika di awal kelahiran Zoom, Eric gagal untuk meyakinkan para pelabur untuk menyokong perniagaan barunya itu. Jadi, beliau terpaksa meminjam duit daripada rakan-rakan dan keluarga untuk pelancaran Zoom. Pelabur enggan mengambil risiko kerana pada pandangan mereka, pasaran untuk produk sedemikian adalah terlalu sesak, yakni terlalu ramai ingin menghasilkan produk yang lebih kurang sama fungsinya.

Isteri Eric juga turut mempersoalkan tindakannya untuk meninggalkan Cisco, namun beliau berjaya meyakinkannya. Kata beliau kepada isteri, "Saya tahu ini adalah perjalanan yang jauh dan sangat mencabar, namun sekiranya saya tidak mencuba, saya akan menyesal."

Ketika di awal penubuhan Zoom, bekas jurutera itu terlibat dalam setiap aspek perniagaanya, termasuklah servis pelanggan.

Ketika peringkat awal penubuhan Zoom, saya sendiri akan menghantar e-mel kepada setiap pelanggan yang membatalkan perkhidmatan kami. Seorang pelanggan membalas dengan menuduh saya menghantar e-mel yang dihasilkan secara automatik menyamar sebagai CEO, dan berkata bahawa Zoom merupakan syarikat yang tidak jujur.

Saya membalas dengan cuba untuk meyakinkannya bahawa e-mel itu memang sebenarnya daripada saya, dan bukannya e-mel pemasaran. Dia masih enggan mempercayai saya, jadi saya membalas dengan menawarkan untuk bertemu dengannya melalui panggilan Zoom ketika waktu itu juga bagi membuktikan bahawa beliau yang menulis e-mel itu. Panggilan video itu tidak pernah berlaku, namun pelanggan tersebut berhenti menuduh Zoom tidak jujur.

Pelancaran saham Zoom adalah antara IPO yang paling berjaya untuk tahun 2019, menjadikan nilai firma ini lebih tinggi berbanding syarikat aplikasi Lyft dan Pinterest. Harga saham Zoom naik 72 peratus pada hari pertama ianya diniagakan. Kini, syarikat ini bernilai sekitar $USD35 bilion, dan mempunyai sekitar 30,000 pelanggan korporat, termasuklah Samsung, Uber, Walmart dan Capital One.

Penggunaan Zoom telah berkembang sebanyak 1,900 peratus sejak December 2019 apabila kebanyakan negara mula mengambil langkah pencegahan Covid-19 melalui Perintah Kawalan Pergerakan, di mana orang ramai digalakkan duduk di rumah.

Nilai saham Zoom telah naik mendadak sebanyak 2 kali ganda sejak 3 bulan lalu. Nilai kekayaan Eric sebanyak $USD7.57 bilion adalah daripada majoriti 19 peratus sahamnya di dalam Zoom, dan beliau kini berada di kedudukan ke-192 senarai 500 orang terkaya dunia yang dikeluarkan oleh majalah Bloomberg. Sebelum tahun 2020, beliau langsung tidak disenaraikan oleh Bloomberg.

Dengan pandemik Covid-19 yang semakin meluas, PKP yang lebih ketat terus dilaksanakan di kebanyakan negara. Platform Zoom terus digunakan secara meluas dalam tempoh PKP ini, namun tahap sekuritinya yang lemah terus mengundang kontroversi.

Untuk membaca dengan lebih mendalam tentang kontroversi ini, sila klik pautan di bawah ini:

Walaupun datang dari latar belakang orang kebanyakan, Eric Yuan berjaya menempa nama sehingga ke peringkat antarabangsa. Namun, beliau tetap merendah diri walaupun memiliki kekayaan luar biasa, kerana menurut Eric, kekayaan tidak memberi kebahagiaan kepadanya. Beliau lebih teruja sekiranya dapat meyakinkan orang ramai untuk bekerja dari mana-mana lokasi mereka berada.


5 Cerita Aneh Tentang Peraturan 'Lockdown' di Seluruh Dunia

Kerajaan Malaysia berhadapan dengan kritikan pihak tertentu, selepas beberapa saranan yang diumumkan khasnya melibatkan wanita - menampakkan sisi kelemahan dalam cara kerajaan kita menguruskan perintah kawalan pergerakan.

Saranan agar golongan wanita meniru suara kartun Jepun popular dan juga beberapa ketidaktentuan dalam langkah atau peraturan yang diperkenalkan, sedikit sebanyak mencalarkan usaha kerajaan Malaysia - yang sebenarnya kita semua akui sedang bertungkus lumus membantu menangani masalah wabak.

Malangnya, kritikan yang dihamburkan pula ada kalanya layak dikatakan bersifat terlalu agresif, tidak berpadanan dengan kegelinciran yang berlaku. Itu masalah era media sosial agaknya.

Jika di negara kita, kita ada keunikan peraturan dan saranan PKP sendiri yang disokong atau ditentang - bagaimana pula dengan negara lain di seluruh dunia? Apa pula cerita mereka?

Di antara semua negara-negara dunia, Belarus adalah negara yang paling sennag lenang menghadapi wabak Covid-19; sehinggakan liga bola sepak mereka menjadi satu-satunya liga yang masih berlangsung setakat artikel ini ditulis di Eropah.

Mentaliti memandang ringan ancaman Covid-19 ini bukan saja menyusup di kalangan penyokong dan pemain bola sepak, bahkan sebenarnya kelihatan dalam segenap lapisan masyarakat mereka - berpunca daripada kerajaan mereka sendiri yang menganggap semuanya hanya reaksi berlebihan masyarakat luar terhadap wabak.

Presiden Belarus, Alexander Lukashenko tidak mengambil serius apa yang berlaku - menganggap ancaman wabak kali ini hanyalah ibarat penyakit yang biasa berlaku setiap hari. Tempat-tempat awam masih dibuka seperti biasa dan stadium masih boleh dikunjungi.

Bagi kerajaan Belarus, perintah darurat atau kawalan pergerakan merupakan sesuatu yang tidak perlu dilakukan. Mereka percaya wabak itu boleh dikawal, dengan menggunakan dasar merawat kes yang berlaku seperti kes-kes jangkitan biasa.

Oleh kerana kerajaan mereka sendiri mengambil langkah sebegitu, pihak hospital yang sedang berhadapan dengan 3,000 kes dan 29 kematian terpaksa bergantung kepada tajaan pihak swasta untuk mendapatkan kelengkapan. Tak tahu lah nak tepuk tangan atau nak simpati pada Belarus.

Seandainya Belarus langsung tidak mengendahkan wabak, Sweden memilih jalan selamat - membenarkan kehidupan normal berjalan dan cuba mengharapkan agar jangkitan Covid-19 berjaya dihapuskan dengan sistem 'imuniti berkelompok.'

Cadangan itu pernah diutarakan oleh kerajaan Britain pada bulan Mac tahun 2020 namun mendapat kritikan orang ramai, tetapi Sweden merupakan antara negara yang berpegang bahawa vaksinasi semula jadi ahli masyarakat yang berlaku seandainya semakin ramai dijangkiti - akan memberikan kesan positif tanpa perlu melaksanakan perintah kawalan.

Walaupun jurucakap kerajaan Sweden menafikan strategi itu yang diamalkan, pendekatan mereka menampakkan kecenderungan ke arah itu.

Sekolah rendah masih dibuka dan hanya perhimpunan melibatkan 50 orang atau lebih tidak dibenarkan. Warga tua berusia atas 70 tahun dinasihatkan untuk lebih banyak duduk di rumah.

Strategi yang digunakan oleh Sweden sebenarnya diambil berikutan rasa bimbang kesan kawalan atau darurat yang dilaksanakan, bakal menjejaskan ekonomi negara mereka. Kedudukan ekonomi Sweden yang tidak berkembang memaksa kerajaan Sweden mengambil pendekatan berbeza.

Malangnya, kaedah yang dilaksanakan Sweden agak kurang berkesan dengan lebih 10,000 kes dicatatkan membawa kepada hampir 1,000 kematian. Berlaku kenaikan bilangan penganggur pada minggu pertama bulan April, selepas banyak syarikat mengambil langkah berhati-hati dalam meneruskan operasi mereka, menutup syarikat dan mengambil langkah penjimatan kos.

Perdana Menteri India, Narendra Modi muncul di kaca televisyen pada 24 Mac 2020 jam 8 malam - mengumumkan bahawa seluruh negara India akan dikenakan di bawah perintah kawalan pergerakan, lebih mirip dengan darurat.

Semua individu tidak dibenarkan keluar rumah. Semua perniagaan dilarang beroperasi. Semua sistem pengangkutan awam diarahkan berhenti, tak kiralah pesawat, keretapi atau bas. Modi menasihatkan agar penjarakkan sosial dijadikan tabiat utama dan dia juga berjanji akan mengumumkan dana bantuan bagi membantu masyarakat yang terkesan di negara itu.

Bila perintah itu berkuatkuasa? Tepat jam 12 malam 25 Mac 2020.

Ini bermakna rakyat India hanya mempunyai 4 jam untuk mempersiapkan diri menghadapi sebarang kemungkinan yang berlaku. Dalam ucapan sama, Modi mengumumkan darurat itu akan dilaksanakan selama 3 minggu.

Boleh anda bayangkan, anda diberikan masa 4 jam untuk mempersiapkan diri anda bagi menghadapi perintah kurungan selama 3 minggu?

Apa yang lebih memburukkan keadaan - majoriti orang ketika itu masih di tempat kerja dan mana-mana individu yang tiada pengangkutan, terpaksa berjalan kaki berpuluh kilometer untuk pulang ke kediaman masing-masing.

Kami pun boleh rasa menyirap membaca tindakan yang dilakukan kerajaan India.

Pada fasa awalnya, Panama memperkenalkan peraturan kawalan pergerakan mirip negara kita di mana mereka masih dibenarkan keluar pada bila-bila masa, untuk mendapatkan makanan.

Bagaimanapun, peraturan itu menyebabkan kawalan yang agak longgar dan masih ramai yang memandang ringan undang-undang yang diperkenalkan. Selepas lebih 2,000 orang ditahan kerana tetap tidak mahu mematuhi peraturan baru itu, kerajaan Panama terpaksa memperkenalkan peraturan yang lebih drastik.

Bermula 1 April 2020, semua golongan lelaki hanya dibenarkan keluar rumah pada hari Selasa, Khamis dan Sabtu. Sementara golongan wanita pula diberikan kelonggaran keluar untuk membeli barangan pada hari Isnin, Rabu dan Jumaat.

Hari Ahad merupakan hari di mana tidak ada mana-mana pihak dibenarkan keluar langsung.

Semua individu yang dibenarkan keluar mengikut hari yang dibenarkan, hanya diberikan masa dua jam sahaja untuk menyempurnakan urusan mereka.

Tidak lama untuk muncul berita golongan transgender disaman di Panama, kerana melanggar perintah yang telah ditetapkan - enggan keluar mengikut jadual jantina kelahiran mereka.

Anda pasti sudah maklum tentang situasi Sepanyol ketika ini dalam menghadapi wabak Covid-19.

Disebabkan oleh kadar kematian yang terlalu tinggi serta jumlah kes yang seakan tidak mahu reda - Sepanyol merupakan antara negara yang paling ketat peraturan kawalannya, sehinggakan ada berlaku beberapa kes tak masuk akal melibatkan penguatkuasaan di negara tersebut.

Larangan untuk melakukan riadah ditempat awam turut sama merangkumi aktiviti berbasikal, jadi berlaku beberapa kes di mana pekerja yang perlu berbasikal ke tempat kerja - disaman kerana melanggar peraturan.

Oleh kerana peraturan yang dijalankan di Sepanyol terlalu ketat, orang ramai cuba mencari jalan bagi memastikan kebajikan mereka dan keluarga mereka tetap terjaga. Salah satu cara paling unik dan ganjil yang dilakukan ahli masyarakat Sepanyol bagi mengelakkan peraturan itu, adalah keluar rumah dengan berpakaian seperti seekor dinosaur.

Ini kerana dinosaur tidak tertakluk bawah peraturan yang ketat, hanya manusia saja perlu mematuhi peraturan itu. Bagaimanapun, taktik itu gagal kerana dinosaur sudah pupus.


5 Cara Gunting Rambut Yang Perlu Diamalkan Rakyat Malaysia Sempena Covid-19

Salah satu kedai yang penulis gemar untuk berkunjung adalah kedai gunting rambut.

Apabila kerajaan kerajaan Malaysia mengumumkan keputusan membenarkan operasi tukang gunting membuka perniagaan, sedikit sebanyak memberikan keceriaan pada penulis. Bagaimanapun, kenyataan terbaru kerajaan menarik balik kebenaran itu atas nasihat Kementerian Kesihatan kembali membuat penulis muram.

Ternyata keputusan itu adalah berdasarkan kepada risiko jangkitan yang boleh berlaku. Jadi apa caranya untuk kita di rumah kekal bergaya? Berikut adalah lima kaedah dan langkah yang diamalkan individu seluruh dunia dalam membantu memastikan 'style' rambut masing-masing tetap terjaga.

Penulis sudah banyak kali sebenarnya menggunting rambut sendiri, tetapi lebih kepada mencukur kepala sendiri dengan menggunakan mesin.

Bagaimanapun, beberapa laporan media menunjukkan semakin ramai individu di seluruh dunia cuba menggunting rambut sendiri, dengan hasil yang bercampur-aduk. Kebanyakan orang berjaya menggunting dengan baik bahagian depan, tetapi malangnya gagal sekali di bahagian belakang.

Di antara kelima-lima kaedah yang disenaraikan, kaedah ini merupakan kaedah paling berisiko tinggi - bukan disebabkan risiko jangkitan. Tetapi anda perlu berhadapan risiko kepala anda terpaksa dibotakkan.

Hanya cuba jika anda sanggup membotakkan kepala anda. Kalau cubaan anda gagal, anda mesti menyesal. Apatah lagi seandainya anda perempuan.

Bagi menghadapi masalah penutupan kedai gunting rambut dan salon, beberapa negara khasnya Kanada sudah mula menggiatkan usaha 'melatih' tukang gunting rambut di kalangan keluar, melalui siaran media dalam usaha membantu orang ramai.

Antara tips yang dikongsikan adalah sekiranya ada rasa ragu-ragu bagi lelaki, gunakan pemotong nombor 4 semasa menggunakan mesin. Dengan itu, anda masih lagi ada rambut yang cukup panjang untuk diperbaiki seandainya ada terjadi kesilapan selepas perintah kawalan ditarik balik.

Bagi wanita pula, tukang gunting menyarankan agar kaum wanita faham bahawa rambut wanita lebih sukar untuk digunting dan digayakan, serta memerlukan tahap kelembapan yang betul semasa digunting.

Tips utama yang perlu diberikan perhatian - seandainya bimbang, jangan biarkan ahli keluarga gunting. Nipiskan saja di bahagian hujungnya agar nampak sekata, tidak terlalu panjang guntingannya. Paling penting - gunakan gunting yang sesuai, bukan gunting dapur.

Di taman yang diduduki penulis, seorang tukang gunting kreatif sudah mula menjalankan perniagaan guntingan rambut rumah ke rumah, dengan kadar bayaran yang sama saja seperti hari biasa.

Trend ini rupa-rupanya sudah diamalkan di serata dunia, dengan seorang tukang gunting di Winchester, Amerika Syarikat turut sama menggunakan model perniagaan serupa - menawarkan perkhidmatan gunting di rumah pelanggan, kebiasaannya di ruangan laman. Kami tidak tahu apakah kadar risiko yang boleh berlaku sekiranya model perniagaan ini dijalankan.

Bagaimanapun, seandainya di kawasan anda ada disediakan perkhidmatan sama, pastikan tukang gunting anda memakai topeng muka serta menggunakan sarung tangan.

Bagi tukang gunting pula, adalah lebih baik dihadkan bilangan pelanggan setiap hari agar risiko dapat dikurangkan.

Kami tidak tahu sama ada perniagaan ini dibenarkan atau tidak dalam tempoh PKP di negara kita.

Yakin dengan kemampuan tangan sendiri? Berani mencuba tetapi perlukan guru untuk membantu? Beberapa pusat rambut di seluruh dunia sudah memulakan apa yang dinamakan sebagai 'tutorial gunting rambut langsung secara maya' di mana pelanggan perlu membayar yuran kelas dan akan diajar melalui skrin langkah demi langkah.

Sama ada melalui aplikasi Whatsapp atau Facetime, tukang-tukang gunting akan mengajar anda satu per satu cara menggunting, memperbetulkan teknik anda serta menasihatkan anda mana yang perlu. Perkhidmatan yang ditawarkan bukan sekadar tutorial maya langsung menggunting, malahan anda boleh juga diajar mewarnakan rambut.

Jika anda pelanggan yang tidak mahu video secara langsung tetapi mahu turut belajar, di laman web Youtube semakin banyak video memaparkan tutorial cara untuk menggunting rambut sendiri. Hasilnya, terpulang kepada kemahiran anda atau individu yang anda berikan tanggungjawab menggunting rambut anda.

Risiko rambut buruk, tanggung sendiri ya. Wang tidak akan dikembalikan seandainya hasil tidak memuaskan.

Di antara semua teknik yang disenaraikan, teknik terakhir ini memerlukan anda ke kedai gunting. Tetapi tukang gunting anda pula menggunakan teknik berbeza, memasang kesemua alat yang biasa digunakan pada batang kayu bagi membolehkan jarak selamat antara anda dan tukang gunting dikekalkan.

Trend yang dimulakan di China ini mendapat liputan gemuruh banyak pihak kerana keunikannya, namun perkongsian yang ditunjukkan nyata hanya sesuai untuk guntingan lelaki - kerana memerlukan penggunaan potongan mesin.

Bagi rambut wanita yang lebih halus serta memerlukan gunting, teknik unik mirip kung-fu yang diamalkan sudah pastilah tidak boleh digunakan. Pada penulis, nampak sedap juga kalau kepala kita disyampu menggunakan span yang dilekatkan pada batang kayu. Adakah kerajaan Malaysia boleh membenarkan kaedah ini dilakukan di kedai-kedai gunting kita?


Bagaimana Orang Kelantan Zaman Dahulu Menangani Wabak?

Bagi mereka yang gemar mengikuti kisah-kisah sejarah wabak besar dunia, negara seperti Sepanyol, Britain, Itali, Mexico, China dan negara Asia Barat agak sinonim dengan kisah-kisah dalam topik tersebut.

Ini disebabkan kesan yang menimpa negara mereka telah pun menyebabkan angka kematian yang sangat tinggi, sehingga meninggalkan impak yang mendalam kepada populasi mereka.

Usaha yang dilakukan serta durasi masa yang diambil untuk sesebuah komuniti kembali pulih, merupakan satu cabaran yanga amat besar buat masyarakat mereka. Bagaimana pula dengan nenek moyang kita?

Kenapa kita jarangi memperkatakan tentang sejarah wabak di kalangan masyarakat Tanah Melayu zaman dahulu? Adakah tidak tidak ada jangkitan wabak di sini? Ada. Ini salah satu rekod sejarah terawal serangan wabak yang ada.

Berbeza dengan negara lain di seluruh dunia, negara kita yang pada ketika itu dikenali sebagai Tanah Melayu jarang disebut sebagai mangsa penularan wabak-wabak yang telah melanda sebelum itu.

Kami sudah menjelaskan tentang kesan 'demam Sepanyol' atau 'Spanish flu' yang melanda kita pada tahun 1918. Bagaimanapun, satu catatan berkenaan wabak yang lebih awal berlaku, direkodkan di Kelantan pada tahun 1905 melibatkan wabak bubonik. Ini adalah wabak sama yang mengakibatkan kematian-kematian semasa zaman 'Maut Hitam' atau 'The Black Death.'

Menurut John D. Gimlette, seorang pegawai perubatan yang bertugas di Kelantan sekitar awal abad ke 20 - penduduk tempatan khasnya di Kelantan, melihat wabak yang berlaku dalam skala kecil di negeri itu pada tahun 1905, sebagai satu penyakit baru.

Jangkitan  bubonik (bengkak-bengkak pada bahagian tubuh) mula dilapokan berlaku sekitar bulan 1905 di beberapa buah kampung. Oleh kerana tidak pernah berhadapan dengan situasi sebegitu rupa sebelum ini, masyarakat Melayu di Kelantan menamakannya 'penyakit leher.'

Wabak itu bagaimanapun tidak memberikan kesan serupa seperti apa yang berlaku di seluruh dunia dan tidak diketahui kenapa kesan jangkitannya pada pesakit di Kelantan sangat ringan.

Selepas beberapa bulan, kisah-kisah tentang jangkitan mula lenyap dan tidak lagi diperkatakan.

Selang dua tahun kemudian, wabak bubonik yang sama muncul sekali lagi selepas kemasukan kumpulan pekerja dari Jawa ke beberapa daerah di Kelantan.

Jangkitan kedua ini memberikan Gimlette peluang untuk melakukan pemerhatian bagi memahami dengan lebih baik dan mendalam situasi wabak yang melanda. Walaupun jangkitan kali ini lebih kuat serangannya, penyebarannya juga tidak berlaku secara menyeluruh.

Gimlette berpendapat kesan penularan wabak di Kelantan terencat, disebabkan dua faktor. Yang pertama adalah disebabkan iklim Kelantan yang panas dan lembap sepanjang tahun, menyebabkan pembiakan serangga atau kutu penyebar wabak tidak aktif seperti negara-negara lain di mana wabak berlaku secara besar-besaran.

Satu lagi pandangan yang sangat menarik, Gimlette berkongsikan pemerhatian pegawai atasannya bahawa orang Melayu Kelantan mempunyai hobi atau tabiat membela kucing di dalam rumah. Tabiat ini dipercayai turut membantu mendorong kepada kawalan wabak secara tidak rasmi.

Teori itu dibuat berdasarkan kepada kefahaman beliau tentang kegemaran orang Muslim membela kucing, bersandarkan kepada saranan Rasulullah saw. yang sangat menyanyangi kucing, bercampur-aduk dengan kepercayaan lama masyarakat Melayu, yang percaya kucing merupakan haiwan peliharaan yang menolak bala.

Pemerhatian Gimlette mendapati tabiat membela kucing di rumah sedikit sebanyak membantu mengawal populasi tikus yang dipercayai membawa punca-punca wabak yang ada ke dalam rumah.

Mana-mana pakaian yang sudah digigit tikus harus dibuang, tak kiralah harga atau nilai sentimentalnya pada pemilik. Beras yang telah dituai perlulah diletakkan ditempat tinggi, bagi mengelakkan tikus hinggap padanya.

Dalam tempoh 2 tahun bermula tahun 1905 sehingga 1907, Duff Development Company syarikat majikan kepada Dr. Gimlette terus bekerjasama dengan kerajaan Kelantan bagi membuka beberapa buah estet baru.

Bagaimanapun, dengan penerokaan hutan secara besar-besaran, masalah tikus di kawasan-kawasan penempatan mula menjadi lebih buruk, menyebabkan jangkitan wabak kerap berlaku dipercayai berpunca daripada tikus.

Mengambil saranan daripada apa yang dilaporkan di negara Mesir - yang mendapati  jumlah populasi tikus sangat berkait dengan tahap jangkitan wabak di sesuatu kawasan, kumpulan penduduk dan pekerja di daerah di Kelantan mula melakukan gerakan memburu tikus secara besar-besaran.

Bagi memastikan tahap kebersihan terjaga, semua pekerja di estet dibekalkan dengan larutan yang dikenali sebagai cecair Jeyes, bahan nyahkuman yang diimport daripada Britain untuk kegunaan peribadi. Ini kerana penyelidikan menunjukkan wabak ke negeri itu berkemungkinan besar datang daripada kedatangan pekerja-pekerja baru ke negeri itu, membawa sama wabak.

Bagi mengelakkan kejadian wabak berulang, mana-mana pakaian pekerja yang dipercayai telah dijangkiti dibakar. Pada tahun 1907, kedai-kedai di negeri Kelantan ditutup buat sementara sempena perintah pelaksanaan kuarantin diperkenalkan.

Jangkitan wabak yang direkodkan pertama kali di Kelantan berlaku dalam skala kecil sepanjang tempoh dua tahun itu, dalam keadaan penularannya berjaya dikawal.

Kawasan paling teruk terjejas akibat  wabak adalah kawasan estet di mana pekerja dari luar berkumpul - mencatatkan 13 kematian daripada 31 kes melibatkan pekerja dari Jawa.

18 orang yang selamat walaupun menampakkan simptom bengkak bubo pada badan terselamat selepas jangkitan yang berlaku tidak merebak sehingga menjadi pneumonia - punca utama majoriti 13 orang pesakit meninggal dunia.

Hanya seorang penduduk kampung berdekatan dengan estet dilaporkan meninggal dunia disebabkan 'penyakit leher.'

Artikel ini merupakan ringkasan kepada jurnal 'Plague in Further India' (pautan PDF) tulisan Dr. John D. Gimlette, pegawai perubatan yang bertugas di negeri Kelantan sekitar awal abad ke 20.


Ini Sebab Mengapa Pluto Tidak Lagi Digelar Sebagai Planet

Sejak sekolah rendah, kita mengenali Pluto sebagai planet terkecil dan merupakan salah satu daripada 9 buah planet dalam Sistem Solar.

Namun pada Ogos 2006, Kesatuan Astronomi Antarabangsa (IAU) telah menurunkan status Pluto kepada "planet kerdil."

Dan ini bermakna sejak itu, hanya Sistem Solar dalaman dan gas gergasi dari sistem luaran akan digelar sebagai planet.

"Sistem Solar dalaman" adalah kawasan ruang angkasa lepas yang lebih kecil daripada jejari orbit Jupiter mengelilingi matahari.

Ia mengandungi gegelang asteroid serta planet Utarid, Zuhrah, Bumi dan Marikh.

Jadi, ini bermakna kita hanya mempunyai 8 planet sahaja dan bukannya 9 seperti dulu.

"Planet kerdil" ditakrifkan oleh Kesatuan Astronomi Antarabangsa sebagai objek angkasa dalam orbit Matahari, yang cukup besar sehingga bentuknya dikawal oleh daya graviti berbanding dengan kekuatan mekanik (buatkan bentuknya menjadi ellipsoid), tetapi tidak "membersihkan" objek-objek di kawasan sekelilingnya.

3 kriteria yang ditetapkan oleh IAU untuk sesebuah objek angkasa lepas itu diklasifikasikan sebagai planet bersaiz penuh adalah:

Dalam kes Pluto, ia hanya memenuhi kriteria 1 dan 2 sahaja.

Dalam berbilion-bilion tahun ia berada di tempatnya, Pluto tidak berjaya membersihkan objek-objek lain di kawasan sekitarnya.

Anda pasti tertanya-tanya apa yang dimaksudkan dengan "membersihkan objek-objek lain di kawasan sekitarnya", kan?

Ia bermaksud planet tersebut menjadi dominan secara graviti, iaitu tiada objek lain yang setanding dengannya selain daripada satelitnya sendiri atau yang lain di bawah pengaruh gravitinya, yang terletak di sekitarnya dalam ruang angkasa.

Maka, mana-mana objek gergasi yang tidak memenuhi kriteria ini telah dikategorikan sebagai "planet kerdil", dan ini termasuk dengan Pluto yang berkongsi kawasan orbitnya dengan objek-objek gegelang Kuiper seperti plutinos.

Objek yang dahulunya dikenali sebagai planet Pluto ditemui pada 18 Februari 1930 di Balai Cerap Lowell di Flagstaff, Arizona, oleh ahli astronomi Clyde W. Tombaugh, dengan sumbangan dari William H. Pickering.

Ketika itu, dunia astronomi berhadapan dengan pencarian planet yang sangat sengit dan William Pickering merupakan seorang peramal planet yang produktif.

Pada tahun 1906, Percival Lowell, warga Boston yang kaya yang mengasaskan Observatorium Lowell di Flagstaff, Arizona telah memulakan projek meluas untuk mencari planet kesembilan yang mungkin disebut sebagai "Planet X."

Menjelang tahun 1909, Percival dan William telah mencadangkan beberapa koordinat langit yang mungkin untuk planet sedemikian.

Percival dan balai cerapnya melakukan pencarian sehingga kematiannya pada tahun 1916, namun tidak berhasil.

Apa yang tidak diketahui oleh Percival adalah pada 19 Mac 1915, balai cerap itu telah mengambil 2 gambar Pluto yang samar, namun ia tidak diiktiraf.

Percival bukanlah orang pertama yang telah mengambil gambar Pluto secara tidak sedar.

Terdapat 16 pra-penemuan yang diketahui, dan yang paling awal oleh Balai Cerap Yerkes pada 20 Ogos 1909.

Pencarian untuk Planet X tidak disambung semula sehingga tahun 1929, apabila tugas tersebut diserahkan kepada Clyde Tombaugh berusia 23 tahun yang baru saja tiba di Balai Cerap Lowell.

Tugasan Clyde adalah untuk mengambil gambar langit malam secara sistematik untuk tempoh selang 2 minggu, kemudian memeriksa kedua-dua gambar tersebut untuk menentukan sama ada terdapat objek yang telah beralih kedudukan.

Pada 18 Februari 1930, selepas hampir setahun melakukan pencarian, Clyde Tombaugh menemui objek yang mungkin bergerak pada plat fotografi yang diambil pada 23 Januari dan 29 Januari tahun berkenaan.

Selepas balai cerap itu memperoleh gambar pengesahan selanjutnya, berita penemuan Planet X telah dihantarkan menggunakan telegarf ke Balai Cerap Kolej Harvard pada 13 Mac 1930.

Oleh kerana Balai Cerap Lowell menemui planet ini, maka mereka mempunyai hak untuk menamakannya. Mereka menerima lebih daripada 1,000 cadangan dari seluruh dunia dan nama Pluto sebenarnya telah dicadangkan oleh seorang pelajar sekolah berusia 11 tahun dari Oxford, England bernama Venetia Burney.

Venetia berminta dalam mitologi klasik dan juga astronomi. Dia mencadangkan nama tersebut dalam perbualan dengan neneknya, Falconer Madan, seorang bekas ahli pustakwan Universiti Oxford.

Falconer kemudiannya memberikan nama tersebut kepada Professor Herbert Turner, yang kemudiannya menghantar kepada rakan sekerjanya di Amerika Syarikat.

Planet itu secara rasminya digelar sebagai Pluto pada 24 Mac 1930 dan nama itu diumumkan pada 1 Mei 1930.

Venetia menerima £5 (RM268 pada tahun 2020) sebagai ganjaran kerana menamakan planet Pluto.


Kisah Jangkitan Wabak 'Spanish Flu' Ke Atas Tanah Melayu

Ramai pembaca kami cukup berminat dengan wabak influenza yang melanda dunia sekitar tahun 1918.

Bagi yang rajin menelaah bahan bacaan sejarah, anda sudah tahu angka korban wabak tersebut yang lebih dikenali sebagai 'demam selesema Sepanyol' atau 'Spanish flu' yang mencecah puluhan juta nyawa.

Malangnya, apabila bercakap tentang negara kita sendiri dan wabak tersebut - tidak banyak perkongsian dilakukan tentang kesan 'Spanish flu'. Nak tahu apa kesan 'Spanish flu' kepada nenek moyang kita?

Wabak 'Spanish flu' merupakan antara wabak yang mencatatkan angka korban paling buruk dalam sejarah moden dunia, dengan anggaran 30 ke 50 juta nyawa terkorban.

Situasi itu tetap tidak dapat dielakkan walaupun pada ketika itu sains ilmu perubatan khasnya berkaitan dengan kuman dan wabak, sudah layak dikatakan telah berkembang dengan pesat.

Secara rasmi - apa yang dikatakan 'Spanish flu' bermula di Tanah Melayu pada bulan Oktober tahun 1918 sehingga menyebabkan penutupan sekolah, estet dan jalan raya lengang. Apa yang menyedihkan, kadar kematian di Tanah Melayu akibat Spanish flu dianggarkan agak tinggi sekitar mengorbankan hampir 35,000 orang.

Semua itu berlaku dalam masa 2 bulan lebih wabak melanda. Ini kerana dikatakan kesan 'Spanish Flu' kepada nenek moyang kita berlaku secara sangat drastik, mengejut dan tak dapat diduga. Nasib baiklah wabak melanda tidak lama.

Laporan pertama berkenaan jangkitan influenza sebenarnya sudah dilaporkan sekitar bulan Jun tahun 1918, sebelum jangkitan mula bertukar menjadi wabak beberapa bulan kemudian - melanda bahagian Semenanjung Tanah Melayu serta Sabah yang pada ketika itu dikenali sebagai Borneo Utara.

Penduduk setempat percaya jangkitan ini datang daripada Singapura, jadi pada mulanya mereka menamakannya 'demam Singapura.' Selain itu, ada juga yang menggelarkannya 'demam Eropah' kerana percaya wabak ini dibawa oleh orang Eropah yang hadir ke benua ini.

Hanya di Filipina ketika itu, istilah yang bakal popular iaitu 'Spanish flu' digunakan di rantau tersebut.

Sebelum menjadi wabak, beberapa laporan jangkitan influenze sehingga menyebabkan kesesakan nafas sudah mula kedengaran sejak Jun tahun 1918.

Pegawai perubatan di Pahang melaporkan pada peringkat awal berlaku beberapa kes influenza di Kuantan yang tidak mengakibatkan sebarang kematian.

Sebulan kemudian, ekoran daripada kegagalan mengawal jangkitan - Presiden kepada Majlis Jawatankuasa Perbandaran Singapura mengumumkan bahawa kadar kematian di bandar tersebut meningkat daripada 25 orang per 1,000 populasi pada bulan Mei, naik menjadi 58.61 orang.

Kenaikan mendadak ini dikatakan berpunca oleh kewujudan wabak bersifat epidemik di Singapura , dipercayai akibat serangan influenza serta jangkitan denggi.

Jangkitan itu malangnya menjangkiti majoriti pekerja yang berkhidmat dalam bidang cetakan risalah kerajaan British ketika itu, menyebabkan informasi tentang epidemik yang berlaku gagal disebarkan dengan lebih berkesan dan pantas.

Akhbar di Tanah Melayu pula telah mula melaporkan tentang kewujudan wabak di Asia Selatan yang telah mengorbankan banyak nyawa, tetapi tidak ada pihak berjaya menghubungkan jangkitan di Singapura dengan apa yang sedang berlaku di negara lain.

Hanya selepas sebuah laporan perubatan oleh petugas di Borneo Utara melaporkan tentang jangkitan di kalangan 'kuli' (pekerja asing) di atas sebuah kapal dari Singapura yang hendak ke Lahad Datu, barulah dokumentasi pertama berkenaan jangkitan wabak secara rasmi dilaporkan.

Kedatangan kumpulan pekerja inilah dipercayai titik tolak punca utama wabak Spanish Flu bermula dalam skala besar-besaran di Tanah Melayu.

Sabah menjadi negeri paling teruk dilanda wabak Spanish Flu pada mulanya, dengan anggaran 40 peratus daripada jumlah keseluruhan penduduk Sandakan, Tawau dan Kudat dijangkiti wabak tersebut.

Sekitar 19 Oktober 1918, wabak mula tiba di Jesselton (Kota Kinabalu sekarang) sebelum disebarkan lagi melalui individu yang menaiki jalinan keretapi ke Keningau, Tambunan dan Ranau.

Di Semenanjung Tanah Melayu pula, amaran terawal berkenaan risiko wabak hadir pada 12 Oktober 1918.

Telegram daripada Gabenor British di Afrika Selatan, Jeneral Sydney Buxton kepada wakil kerajaan British di Singapura cuba memberikan amaran tentang 'Spanish fever' yang sedang melanda kawasan di mana dia bertugas.

Buxton menjelaskan secara terperinci simptom dan kadar jangkitan yang melanda , serta sifat jangkitan yang sangat mudah menjangkiti manusia ke manusia - sehingga menyebabkan tahap kematian yang tinggi di kalangan penduduk di Afrika Selatan, tak kira etnik, kelas dan keturunan.

Walaupun begitu amaran serta insiden yang sudah diterima dan berlaku seolah tidak diendahkan British yang pada ketika itu yakin dengan kemampuan mereka menangani wabak, berdasarkan pengalaman-pengalaman lalu serta badan kawalan wabak yang telah mereka tubuhkan.

Mentaliti ini menyebabkan jangkitan wabak merebak secara besar-besaran, dianggarkan bermula pada bulan November tahun tersebut. Dalam tempoh 2 bulan lebih influenza menyerang Tanah Melayu, dianggarkan 34,644 orang meninggal dunia mengikut laporan rasmi kerajaan British.

Negeri-negeri Selat iaitu gabungan Singapura, Pulau Pinang dan Melaka, serta Perak mencatatkan angka korban tertinggi dengan Selangor tidak jauh di belakang.

Sekiranya dibandingkan dengan anggaran jumlah populasi Tanah Melayu ketika itu yang berjumlah 3.5 juta orang keseluruhannya, ini bermakna 'Spanish flu' telah meragut hampir 1% daripada penduduk Tanah Melayu.

Mungkin kerana bimbang dipersalahkan gagal mengambil langkah pencegahan lebih awal, British mengeluarkan kenyataan menyifatkan kadar kematian di Tanah Melayu yang 'hanya pada kadar 1 per 80 orang' adalah lebih rendah berbanding kadar kematian di British India (nama lama India di bawah jajahan British) yang mencecah 7 juta orang korban.

British selepas itu dilihat seakan enggan mengakui realiti sebenar kesan wabak yang telah terjadi.

Banyak pihak merasakan angka korban yang diwartakan, sebenarnya lebih rendah berbanding angka sebenar - dengan negeri-negeri yang lebih maju dilaporkan mempunyai angka korban lebih tinggi berbanding negeri kurang maju.

Sedangkan realitinya, kawasan-kawasan kampung yang menempatkan orang tempatan khasnya orang Melayu menanggung risiko kematian lebih besar, dek ketiadaan petugas perubatan terlatih. Sebarang laporan dan informasi yang disalurkan kepada British, hanya bergantung kepada laporan polis konstabel yang ditugaskan bagi mengenal pasti punca kematian.

Ini menyebabkan banyak kes kematian orang kampung tidak dilaporkan dengan tepat atau lebih malang, tidak dilaporkan langsung.

Situasi di mana ada mayat yang dibiarkan saja di tepi jalan, kerana orang ramai takut akan dijangkiti sekiranya menguruskan pengebumiannya merupakan sesuatu yang kerap berlaku dalam tempoh wabak melanda.

Antara individu berpengaruh yang meninggal dunia akibat jangkitan Spanish Flu adalah Sultan Abdul Jalil, Sultan Perak ke 29. Baginda mula menampakkan simptom influenza pada 22 Oktober 1918 sebelum keadaannya bertambah uzur. Baginda mangkat pada 29 Oktober 1918.

Hampir sebulan berikutnya, Sultan Zainal Abidin III yang pada ketika itu memerintah Terengganu sebagai Sultan Terengganu ke 12 - turut mangkat disebabkan oleh jangkitan sama, meninggal dunia pada 25 November 1918.

Artikel ini adalah ringkasan daripada jurnal Terribly Severe Though Mercifully Short: The Episode of the 1918 Influenza in British Malaya (pautan PDF) yang diterbitkan pada 18 Januari 2007 oleh Cambridge University Press.